**Desaťročný plán rozvoja prenosovej sústavy  
na roky 2024 – 2033**

***Verzia na verejnú konzultáciu***

Marec 2023

Copyright © 2023, Slovenská elektrizačná prenosová sústava, a.s., Mlynské nivy 59/A, 824 84 Bratislava.

Žiadna časť tohto dokumentu nesmie byť reprodukovaná a rozširovaná tlačou, elektronickou formou, alebo iným spôsobom, bez predchádzajúceho písomného súhlasu Slovenskej elektrizačnej prenosovej sústavy, a.s.

# Obsah

[1. Obsah 2](#_Toc129942056)

[2. Manažérske zhrnutie 3](#_Toc129942057)

[3. Popis súčasného stavu zariadení a technológií SEPS 5](#_Toc129942058)

[3.1. Elektrické stanice 5](#_Toc129942059)

[3.2. Elektrické vedenia 5](#_Toc129942060)

[3.3. Transformátory 400/220 kV, 400/110 kV a 220/110 kV 7](#_Toc129942061)

[3.4. Kompenzačné zariadenia 9](#_Toc129942062)

[4. Scenáre a varianty pre analýzu rozvoja PS SR 10](#_Toc129942063)

[4.1. Vstupné predpoklady pre stanovenie scenárov a variantov 10](#_Toc129942064)

[4.1.1. Vývoj spotreby a zaťaženia v ES SR 10](#_Toc129942065)

[4.1.2. Vývoj zdrojového mixu ES SR 12](#_Toc129942066)

[4.1.3. Vstupné predpoklady okolitých sústav vo väzbe na cezhraničné výmeny ES SR 14](#_Toc129942067)

[4.2. Scenáre pre analýzu výkonovej bilancie a hodnotenie zdrojovej primeranosti ES SR 16](#_Toc129942068)

[4.3. Varianty sieťových výpočtov pre dimenzovanie ES SR 18](#_Toc129942069)

[5. Vyhodnotenie výpočtov a stanovenie hlavných potrieb pre rozvoj sústavy 20](#_Toc129942070)

[5.1. Vyhodnotenie bilancie ES SR 20](#_Toc129942071)

[5.2. Posúdenie zdrojovej primeranosti ES SR 26](#_Toc129942072)

[5.2.1. Metodika hodnotenia zdrojovej primeranosti 26](#_Toc129942073)

[5.2.2. Vyhodnotenie zdrojovej primeranosti 27](#_Toc129942074)

[5.2.3. Prepojenosť ES SR s okolitými sústavami 28](#_Toc129942075)

[5.3. Systémová dostatočnosť ES SR 30](#_Toc129942076)

[5.3.1. Dostatočnosť PpS 30](#_Toc129942077)

[5.3.2. Výsledky, závery systémovej dostatočnosti PpS 34](#_Toc129942078)

[5.4. Limity pre pripájanie OZE 36](#_Toc129942079)

[5.5. Cezhraničné výmeny elektriny 36](#_Toc129942080)

[5.5.1. Vývoj obchodných cezhraničných výmen 36](#_Toc129942081)

[5.5.2. Vývoj reálnych cezhraničných výmen 38](#_Toc129942082)

[5.6. Ustálený chod sústavy a kontrola platnosti N-1 kritéria 39](#_Toc129942083)

[5.7. Kapacita pripojenia v miestach pripojenia PRDS do PS 40](#_Toc129942084)

[5.8. Prenosové kapacity cezhraničných profilov 41](#_Toc129942085)

[5.9. Skratové pomery v PS SR 41](#_Toc129942086)

[6. Zásadné rozvojové zámery SEPS 42](#_Toc129942087)

[6.1. Rozvoj prenosovej sústavy a požiadavky užívateľov PS SR 42](#_Toc129942088)

[6.2. Útlm sústavy na napäťovej hladine 220 kV 43](#_Toc129942089)

[6.3. Vnútroštátne investičné zámery 44](#_Toc129942090)

[6.4. Cezhraničné investičné zámery 58](#_Toc129942091)

[6.4.1. Cezhraničný profil Slovensko – Česko 58](#_Toc129942092)

[6.4.2. Cezhraničný profil Slovensko – Maďarsko 58](#_Toc129942093)

[6.4.3. Cezhraničný profil Slovensko – Ukrajina 58](#_Toc129942094)

[6.4.4. Cezhraničný profil Slovensko – Rakúsko 59](#_Toc129942095)

[6.4.5. Cezhraničný profil Slovensko – Poľsko 59](#_Toc129942096)

[6.5. Medzinárodná spolupráca 59](#_Toc129942097)

[6.5.1. PCI projekty 59](#_Toc129942098)

[6.5.2. Desaťročný plán rozvoja ENTSO-E (TYNDP) 61](#_Toc129942099)

[6.6. Investičný plán SEPS 61](#_Toc129942100)

[7. Zoznam literatúry 62](#_Toc129942101)

[8. Zoznam skratiek 62](#_Toc129942102)

# Manažérske zhrnutie

Spoločnosť Slovenská elektrizačná prenosová sústava, a.s., (ďalej len „SEPS“), ako prevádzkovateľ prenosovej sústavy (ďalej len „PPS“) Slovenskej republiky (ďalej len „SR“), spracúva tento dokument, Desaťročný plán rozvoja prenosovej sústavy na roky 2024 – 2033 (ďalej len „DPRPS 2033“), na základe §28, ods. 3, pís. b), zákona č. 251/2012 Z. z. o energetike a o zmene a doplnení niektorých zákonov v znení neskorších predpisov. Na základe toho je PPS povinný raz za dva roky spracovať plán rozvoja prenosovej sústavy, vrátane plánu rozvoja spojovacích vedení na obdobie nasledujúcich desiatich rokov a odovzdať ho ministerstvu hospodárstva SR (ďalej len „MH SR“) a Úradu pre reguláciu sieťových odvetví (ďalej len „ÚRSO“) v termíne vždy do 30. apríla druhého kalendárneho roka, v ktorom sa plní príslušný desaťročný plán rozvoja sústavy, spolu so správou o plnení desaťročného plánu rozvoja sústavy.

Zákon 251/2021 Z. z. o energetike v §29 stanovuje, že Desaťročný plán rozvoja prenosovej sústavy (ďalej len „DPRPS“) má vychádzať najmä:

* zo súčasného a predpokladaného budúceho stavu ponuky a dopytu po kapacite sústavy,
* z primeraných predpokladov výroby elektriny, uskladňovania elektriny, dodávky elektriny, spotreby elektriny,
* z výmen elektriny s inými krajinami.

V oblasti cezhraničných výmen elektriny a rozvoja prenosovej sústavy SR smerom na zahraničie zohľadňuje DPRPS 2033 desaťročný plán rozvoja ENTSO-E (ďalej len „TYNDP“, z angl. „Ten Year Network Development Plan“), ktorý predstavuje plán rozvoja prepojených sústav európskych krajín, združených v ENTSO-E. Tento DPRPS je takisto v súlade s ostatným regionálnym investičným plánom (ďalej len „RgIP“, z angl. „Regional Investment Plan“) regiónu stredovýchodná Európa (ďalej len „CCE“, z angl. „Continental Central East“) v rámci ENTSO-E.

Ako základný podklad pre spracovanie DPRPS 2033 slúžili aj externé a interné analýzy SEPS, ako aj dokumenty a analýzy SEPS pre potreby orgánov štátnej správy SR, pracovných skupín v rámci ENTSO-E, výstupy zástupcov SEPS v bi- a viac- laterálnych pracovných skupinách s inými PPS v rámci medzinárodnej spolupráce a vstupné podklady od užívateľov, pripojených do PS.

Desaťročný plán rozvoja sústavy musí podľa §29 zákona 251/2012 Z. z. obsahovať účinné opatrenia na zaručenie primeranosti sústavy a bezpečnosti dodávok elektriny, pričom uvádza najmä:

1. hlavné časti prenosovej sústavy, ktoré je potrebné vybudovať alebo zmodernizovať v nasledujúcich desiatich rokoch, spolu s predpokladanými termínmi ich realizácie,
2. všetky investície do prenosovej sústavy, ktoré súvisia s budovaním nových kapacít alebo modernizáciou prenosovej sústavy, o ktorých realizácii prevádzkovateľ prenosovej sústavy už rozhodol, alebo ktoré sa budú musieť realizovať v nasledujúcich troch rokoch vrátane termínov realizácie týchto investícií.

Dokument tak sumarizuje a popisuje zásadné investície SEPS do infraštruktúry PS, ktoré je potrebné realizovať v strednodobom horizonte na zaistenie primeranej prenosovej kapacity, bezpečnej a spoľahlivej prevádzky ES SR, či už ide o obnovu alebo rozvoj infraštruktúry PS a zároveň adresovať výzvy, ktoré prináša zvýšený dopyt po elektrine, dekarbonizácia priemyslu, dožívajúca infraštruktúra, priestorové obmedzenia a súvisiace problémy s umiestnením, ale napríklad aj environmentálne problémy.

Pre užívateľov elektrizačnej sústavy tak bude zabezpečená dlhodobo spoľahlivá a kvalitná dodávka elektriny.

Dlhodobým cieľom rozvoja je čo najviac skvalitniť dodávku elektriny za čo najnižšie náklady, čo najefektívnejššie využitie existujúcich zariadení, efektívnosť investícií a čo najmenší dopad na životné prostredie. EÚ prijíma opatrenia a rozvíja stratégie na vytvorenie trvalo udržateľného hospodárstva s cieľom umožniť prechod na klimaticky neutrálne hospodárstvo s nulovými emisiami skleníkových plynov do roku 2050, ktorý bude spravodlivý a inkluzívny pre všetkých. Pre dosiahnutie uhlíkovej neutrality je nevyhnutné urýchliť rozvoj využívania OZE, čo si vyžaduje dostupnú a bezpečnú elektrizačnú sústavu. Významný vplyv na rozvoj 400 kV prenosovej sústavy má rozvoj nových výrobných kapacít a zmena ich štruktúry na území SR a okolitých štátov. Oba faktory majú priamy či nepriamy dopad na zaťaženie zariadení elektrizačnej sústavy SR, z čoho vyplýva potreba posilňovania infraštruktúry prenosovej sústavy SR. Rozširovanie a s tým spojené posilňovanie 400 kV vedení prenosovej sústavy je okrem útlmu 220 kV vedení podmienené taktiež investičnými zámermi existujúcich a nových užívateľov 400 kV prenosovej sústavy a tiež z dôvodu odstránenia úzkeho miesta na cezhraničnom profile. Rozširovanie a posilňovanie 400 kV vedení je podmienené aj vonkajšími vplyvmi, akými sú napríklad tranzitné toky elektriny cez európske prenosové sústavy, smerujúce prevažne zo severu na juh.

Rozvoj elektrizačnej sústavy je kľúčovou súčasťou zelenej transformácie. Cieľom navrhovanej investície je rozvoj prenosovej sústavy vrátane vytvárania dostatočnej kapacity, aby sa umožnilo pripojenie ďalších OZE do elektrizačnej sústavy, resp. dovoz elektriny z OZE zo zahraničia. Pre zaistenie energetickej bezpečnosti a odolnosti SR je kľúčové disponovať robustnou prenosovou sústavou s dostatkom regulačného výkonu a zodpovedajúcou distribučnou sústavou.

Základnou súčasťou DPRPS 2033 je analýza ES SR z pohľadu tak zdrojovej základne, ako aj prenosovej sústavy. Scenáre, na základe ktorých bola posudzovaná primeranosť zdrojov aj podporných služieb, analyzujú možný vývoj na strane zdrojov z hľadiska ich dostupnosti pre pokrytie predpokladanej spotreby elektriny SR a zároveň odrážajú aj potenciálne možný vývoj na strane spotreby, okrem iného aj z hľadiska predpokladaného ďalšieho pripájania veľkých odberateľov. Výsledky analýzy zdrojovej primeranosti v rozvojových časových horizontoch neindikujú žiadne riziká pre zaistenie bezpečnej dodávky elektriny z pohľadu zdrojovej primeranosti.

V DPRPS 2033 je vyhodnocovaná aj dostatočnosť podporných služieb (ďalej len „PpS“) FCR, aFRR, mFRR a TRV3MIN, ktorá indikuje, že pri predpokladanom vývoji zdrojovej základne, vrátane OZE, najmä FVE a VTE, vo výhľade budúcich 10 rokov budú pokryté požiadavky na PpS, avšak za predpokladu, že budú vytvárané opatrenia ako na národnej, tak aj medzinárodnej úrovni, ktoré budú prispievať k zabezpečeniu disponibilného výkonu pre účely poskytovania PpS s ohľadom na meniace sa prostredie ako na strane výroby (nárast inštalovaného výkonu FVE a VTE), tak aj na strane spotreby (zvýšená elektrifikácia - rozvoj elektromobility, tepelných čerpadiel, transformácia priemyslu a iné).

V súčasnosti na národnej úrovni sú to opatrenia napr. v podobe vhodného nastavenia cenových stropov za disponibilitu a regulačnú elektrinu, čo je v kompetencii ÚRSO a zabezpečenie pripojenia SEPS k príslušným trhovým mechanizmom v rámci medzinárodných platforiem pre výmenu regulačnej elektriny (Regelleistung, PICASSO a MARI).

Sieťové výpočty analyzovali vplyv jednotlivých investičných zámerov na PS, zamerané na posilnenie PS. Ide o nové vnútroštátne a medzištátne vedenia a zdvojovanie existujúcich vedení, ktorých hlavným zámerom je zvýšenie spoľahlivosti a bezpečnosti prevádzky PS. Pri týchto projektoch bol rovnako posúdený vplyv na medzištátne prenosové kapacity. Vo všetkých variantoch sieťových výpočtov bola preverená skratová odolnosť prvkov PS. Na základe výsledkov sieťových výpočtov sú vytvárané návrhy na opatrenia, ktorých úlohou je riešenie potenciálnych problémov a úzkych miest v sústave.

Dlhodobý zámer SEPS ďalej nerozvíjať infraštruktúru 220 kV s ohľadom na jej bezperspektívnosť (fyzická a morálna zastaranosť, nízka prenosová schopnosť, počet zariadení na výrobu elektriny, do nej pripojených), je v plnej miere zohľadnený aj v tomto spracovaní DPRPS a v priloženom investičnom pláne, ako aj v jednotlivých kapitolách. Takisto je zohľadnený dlhodobý zámer SEPS inovovať svoje ESt v rámci prechodu do diaľkového riadenia. Okrem toho, rozvoj infraštruktúry zahŕňa aj obnovu a inovácie elektrických vedení (výmeny vodičov, KZL, preizolácia vedení) a sekundárnych zariadení (riadiaci a informačný systém RIS, ochrany, systém obchodného merania, bezpečnostné systémy, ICT systémy, obchodné systémy a pod.). Všetko toto je zachytené v priloženom investičnom pláne.

Pozornosť a úsilie bude SEPS venovať o. i. projektom, ako napr. výstavba novej ESt Vajnory (ako súčasť PCI projektu Danube InGrid 1), výstavba novej ESt Ladce alebo prechod ESt Senica na napäťovú úroveň 400 kV, pri ktorých je SEPS viazaná zmluvnou spoluprácou a koordináciou s príslušnými prevádzkovateľmi DS, resp. so zahraničnými partnermi. SEPS v nasledujúcom období plánuje inštalovať k transformátorom PS/DS kompenzačné tlmivky pre vyriešenie problémov s prekračovaním povolených hraníc napätia v PS SR (Varín, Bošáca, Voľa, S. N. Ves, Sučany, Vajnory a pod.).

V roku 2023 rozbehne SEPS investičný proces pre zaslučkovanie vedenia V492 do ESt Levice a prepojenie vedení V490 a V449 mimo ESt Levice, čím vznikne dlhé medzištátne vedenie 400 kV Veľký Ďur – Göd (HU). Ide o veľmi dôležitú investíciu, ktorá má vyriešiť úzke miesto v PS SR (odstrániť preťažovanie V490 pri výpadku alebo údržbe V491 a naopak a neplnenie povinnosti poskytovať účastníkom trhu 70 % prenosovej kapacity každého vedenia).

Medzi priority v rozvoji infraštruktúry PS patrí aj zvyšovanie fyzickej a kybernetickej bezpečnosti kritickej infraštruktúry PS, ako aj obnova zariadení sekundárnej techniky a podporných systémov (riadiaci a informačný systém, obchodný systém, systém obchodného merania, informačno-komunikačné technológie a pod.).

V roku 2022 začala SEPS na najvyššej úrovni diskusie s prevádzkovateľom PS v Rakúsku na tému posilnenia, resp. vybudovania nových cezhraničných prepojení na spoločnom profile. Diskusie s ukrajinským PPS, spoločnosťou Ukrenergo, ohľadom posilnenia profilu smerom na Ukrajinu, by mali začať v roku 2023 a nadviažu na predchádzajúcu spoluprácu v tejto veci z roku 2018. Prebieha aj koordinácia so spoločnosťou ČEPS pri prebiehajúcich a pripravovaných projektoch na spoločnom prenosovom profile Slovenska a Česka.

# Popis súčasného stavu zariadení a technológií SEPS

## Elektrické stanice

V PS SR je prevádzkovaných dvadsaťdva ESt, z ktorých:

* v troch ESt sú vybudované rozvodne 400 kV a 220 kV vrátane transformácií PS/PS a PS/RDS,
* v jednej ESt sú vybudované rozvodne 400 kV a 110 kV vrátane transformácie PS/PS,
* v dvanástich ESt sú vybudované rozvodne 400 kV vrátane transformácie PS/RDS,
* v dvoch ESt sú vybudované rozvodne 220 kV vrátane transformácie PS/RDS,
* v štyroch ESt sú vybudované rozvodne 400 kV bez transformácie PS/RDS.

|  |
| --- |
|  |
| ***Obrázok č. 3.1\_1 Prehľad ESt SEPS a režimu ich prevádzky k 31.12.2022***  *(číslo predstavuje počet rokov v prevádzke v danom režime)* |

V rámci obnovy a modernizácie postupne prechádzajú elektrické stanice SEPS do režimu diaľkového riadenia, čo znamená, že na ich prevádzku nie je potrebná trvalá prítomnosť miestnej obsluhy a všetky úkony pri ovládaní elektroenergetických zariadení ESt sa vykonávajú na diaľku z elektroenergetického dispečingu prevádzkovateľa PS SR. V diaľkovom riadení má SEPS v súčasnosti sedemnásť ESt. Viac technických údajov je dostupných na webovom sídle SEPS <https://www.sepsas.sk/pre-partnerov/technicke-parametre/zakladne-udaje-prenosovej-sustavy/>.

## Elektrické vedenia

Odhadovaná životnosť elektrického vedenia je v podmienkach SEPS rovná odhadovanej životnosti oceľovej konštrukcie stožiarov. Značka žltého kruhu na všetkých troch grafoch znamená, že po dosiahnutí veku vedenia 40 rokov SEPS zvažuje na príslušnom vedení výmenu vodičov, izolátorových závesov a bezpečnostných prvkov. Uvedené výmeny sú realizované na základe vyhodnotenia ich skutočného stavu.

|  |
| --- |
|  |
| ***Obrázok č. 3.2\_1 Prehľad doby v prevádzke a odhadovanej doby životnosti 110 kV vedení SEPS (v rokoch) k 31.12.2022*** |
|  |
| ***Obrázok č. 3.2\_2 Prehľad doby v prevádzke a odhadovanej doby životnosti 220 kV vedení SEPS (v rokoch) k 31.12.2022*** |
|  |
| ***Obrázok č. 3.2\_3 Prehľad doby v prevádzke a odhadovanej doby životnosti 400 kV vedení SEPS (v rokoch) k 31.12.2022*** |

## Transformátory 400/220 kV, 400/110 kV a 220/110 kV

Najstarší a najdlhšie slúžiaci je transformátor T401 Križovany (400/220 kV), nasledovaný transformátormi T401 a T402 v L. Mare, T402 P. Biskupice, T401 Varín a T401 Stupava (všetky 400/110 kV).

Zostatková doba spoľahlivej prevádzky transformátorov je overovaná pravidelnými diagnostickými prehliadkami. Ďalšie informácie o pripravovaných výmenách transformátorov sú popísané v kapitole 6. Viac technických údajov je dostupných na webovom sídle SEPS <https://www.sepsas.sk/pre-partnerov/technicke-parametre/zakladne-udaje-prenosovej-sustavy/>.

|  |
| --- |
|  |
| ***Obrázok č. 3. Prehľad doby v prevádzke a odhadovanej zostatkovej doby spoľahlivej prevádzky transformátorov 400/220 kV a 400/110 kV PPS k 31.12.2022*** |

Transformátory 220/110 kV sú v sústave na dožitie (Sučany, Lemešany), pokiaľ sa neplánuje ich náhrada transformátormi 400/110 kV (Križovany, P. Bystrica, Senica, Bystričany).

|  |
| --- |
|  |
| ***Obrázok č. 3.3\_2 Prehľad doby v prevádzke a odhadovanej zostatkovej doby spoľahlivej prevádzky transformátorov 220/110 kV PPS k 31.12.2022*** |

## Kompenzačné zariadenia

SEPS využíva na kompenzáciu jalového výkonu kompenzačné tlmivky, ktoré pomáhajú znižovať napätie v prenosovej sústave. Priamo na úrovni 400 kV je v PS SR pripojená kompenzačná olejová tlmivka iba v ESt Veľké Kapušany 165 MVAr (4x 55 MVAr).

Vo všetkých ostatných prípadoch sú kompenzačné tlmivky v PS SR pripojené do terciárnych vinutí výkonových transformátorov PS/PS alebo PS/RDS. Používajú sa výhradne suché kompenzačné tlmivky vo výkonových radách najmä 45 MVAr (3x15 MVAr), ale nainštalované sú aj výkonové rady 60 MVAr (3x20 MVAr) a 90 MVAr (3x30 MVAr). Veľkosť inštalovaného výkonu kompenzačných tlmiviek v jednotlivých uzloch pri navrhovaní zohľadňuje aj tvrdosť daného uzla PS, aby v ňom zapnutím tlmivky nedochádzalo k veľkým napäťovým poklesom, ale na druhej strane, aby bola regulácia napätia efektívna. Keďže ide o bezúdržbové zariadenia, a teda sa na nich nevykonáva diagnostika tak, ako pri olejových tlmivkách, resp. transformátoroch, zostatková doba spoľahlivej prevádzky u suchých tlmiviek nie je určovaná.

|  |
| --- |
|  |
| ***Tabuľka č. 3.4\_1 Prehľad doby prevádzky a odhadovanej zostatkovej doby spoľahlivej prevádzky olejových 400 kV tlmiviek k 31.12.2022*** |
|  |
| ***Tabuľka č. 3.4\_2 Prehľad suchých kompenzačných tlmiviek, pripojených do terciárnych vinutí výkonových transformátorov*** |

Kompenzačná tlmivka 400 kV v ESt V. Kapušany je najstaršia a počíta sa s ňou len na dožitie bez ďalšej náhrady na rovnakej napäťovej hladine. Po jej dožití budú ako náhrada slúžiť tlmivky v ESt Voľa, Lemešany a Moldava.

V rámci pripravovaných a plánovaných investícií sa uvažuje s umiestnením kompenzačných tlmiviek do ESt Bošáca, P. Biskupice, Vajnory, Varín, Sučany, S. N. Ves, Ladce a Voľa.

# Scenáre a varianty pre analýzu rozvoja PS SR

Na účel analýzy a stanovenia potrieb bezpečnej prevádzky ES SR boli stanovené scenáre a varianty rozvoja ES SR pre časové horizonty 2027 a 2032. V jednotlivých scenároch a variantoch boli vykonané analýzy prostredníctvom tzv. market výpočtov a sieťových výpočtov.

## Vstupné predpoklady pre stanovenie scenárov a variantov

### Vývoj spotreby a zaťaženia v ES SR

Predpokladaný vývoj celkovej brutto spotreby elektriny (v ďalšom len spotreba elektriny) ES SR na nasledujúcich 10 rokov bol spracovaný v roku 2022 [2]. Pri jeho spracovaní bol zohľadnený vývoj ekonomík vybraných krajín EÚ a výhľad NBS Slovenska. Výbor pre makroekonomické prognózy MF SR predpokladá rast slovenskej ekonomiky v roku 2022 tempom cca 1,9 %. Invázia Ruska na Ukrajinu sa prejavuje pomalším rastom HDP Slovenska a výrazným rastom cien energií. Bol prijatý predpoklad, že vysoká inflácia v roku 2023 a budúcom roku bude naďalej tlmiť ekonomický rast. Predpokladaný rast HDP Slovenska v roku 2023 sa očakáva na úrovni 2,6 %.

|  |
| --- |
|  |
| ***Obrázok č. 4.1.1\_1 Vývoj HDP a spotrebiteľskej inflácie*** |

Negatívny vývoj spotreby v rokoch 2019 a 2020 sa v roku 2021 zastavil. Spotreba elektriny v SR v roku 2021 (30 867 GWh) bola prakticky na úrovni roku 2018 (30 947 GWh). Maximálne zaťaženie sústavy bolo v roku 2021 zaznamenané 9. decembra o 12:00 vo výške 4 448 MW, čo je pokles oproti predchádzajúcemu roku o 37 MW. Minimum zaťaženia sústavy bolo v roku 2021 zaznamenané 14. júna o 3:00 vo výške 2 206 MW.

Maximálne zaťaženie sústavy bolo v roku 2022 zaznamenané 12. januára o 17:00 vo výške 4 442 MW, čo je pokles oproti predchádzajúcemu roku o 6 MW. Minimum zaťaženia sústavy bolo v roku 2022 zaznamenané 11. septembra o 3:00 vo výške 1 881 MW.

Do konca sledovaného obdobia tohto DPRPS, t.j. do roku 2033, sa podľa [2], v scenároch A, D a E, spotreba elektriny oproti roku 2021 zvýši o približne 5,8 TWh, čo predstavuje priemerný medziročný nárast na úrovni 1,45 % [2].

|  |
| --- |
|  |
| ***Obrázok č. 4.1.1\_2 Predpokladaný vývoj spotreby elektriny a maximálneho zaťaženia v ES SR v scenároch A, D a E (bod pre rok 2022 predstavuje skutočnosť po ukončení prevádzky odberateľa Slovalco, čiarkovaná čiara je prognóza stanovená v období pred ukončením prevádzky odberateľa Slovalco)*** |

Scenáre B a C pracujú ešte s vyšším nárastom spotreby elektriny, zapríčineným výraznou transformáciou energetiky v dôsledku jej dekarbonizácie. Popis scenárov je uvedený v kapitole 4.2. Informácia o spotrebe je uvedená v kapitole 5.1.

Do celkovej spotreby elektriny v SR v rozvojových scenároch je premietnutý aj predpoklad vývoja spotreby elektriny elektrovozidiel a tepelných čerpadiel.

Prognóza spotreby elektrovozidiel vychádza z Akčného plánu rozvoja elektromobility z roku 2019, upravená o predpokladaný dopad Fit-for-55 a Repower EU. Najväčší nárast spotreby predpokladáme v kategórií M1, ktorá predstavuje osobné vozidlá, približne 83 % z celkovej spotreby elektrovozidiel. Po nej nasleduje kategória N1 do ktorej spadajú vozidlá do 3,5 tony určené na prepravu tovarov, na ktorú pripadá približne 11 %. Kategórie M2 a M3 určené na prepravu osôb, napríklad autobusy, predstavujú približne 5 %. S najmenšou spotrebou uvažujeme pri kategórií N2, určenou na prepravu tovarov, s celkovou hmotnosťou vozidla medzi 3,5 a 12 tonami, s približne 0,5 % z celkovej spotreby elektrovozidiel.

V sledovanom období bude v časti segmentu kúrenia hlavne domácností a podnikateľského maloodberu dochádzať k pozvoľnému nahrádzaniu plynových kotlov, ako aj priamej premeny elektriny na teplo, tepelnými čerpadlami, hlavne s technológiou vzduch-voda.

|  |
| --- |
|  |
| ***Obrázok č. 4.1.1\_3 Prognóza spotreby tepelných čerpadiel (graf vľavo) a EV (graf vpravo)*** |

Predpokladáme, že decentralizovaná nemeraná výroba je a bude tvorená malými fotovoltickými a mikrokogeneračnými plynovými jednotkami. Aktuálne platí, že časť veľmi malej výroby do výkonu niekoľko kW inštalovaného výkonu nebude ani meraná ani vykazovaná. Tato výroba bude pokrývať časť spotreby, a meraná a vykazovaná spotreba tak bude znížená. V tomto dokumente sa však uvažuje s celkovou spotrebou, čiže uvádzané údaje o spotrebe SR zahŕňajú aj nemeranú spotrebu.

### Vývoj zdrojového mixu ES SR

Vývoj zdrojového mixu ES SR je vo veľkej miere ovplyvňovaný pripravovanými plánmi EÚ na zlepšenie klímy. Nariadením „zimného balíčka“ č. 2018/1999 o riadení energetickej únie a opatrení v oblasti klímy, stanovila EÚ členským štátom povinnosť vypracovať vlastné národné integrované energetické klimatické plány na roky 2021 až 2030 (INECP) a stanoviť tak svoj príspevok k naplneniu cieľov EÚ. Sprísňovaním opatrení členských štátov EÚ, s cieľom znížiť do roku 2030 emisie skleníkových plynov aspoň o 40 % oproti roku 1990, dochádza k postupnému útlmu prevádzky fosílnych zdrojov a k masívnej podpore OZE. Navyše, ostatné ciele EÚ sú ešte ambicióznejšie, a to dosiahnuť do roku 2050 uhlíkovú neutralitu.

Predpokladaný vývoj zdrojového mixu ES SR, zobrazený na obrázku č. 4.1.2\_1, vychádza z INECP SR [1], ktorý reflektuje na dekarbonizačné ciele EÚ do roku 2030. Podiel OZE na celkovej spotrebovanej energii v roku 2030 by mal predstavovať aspoň 19,2 %, čo z hľadiska podielu výroby elektriny z OZE na spotrebe elektriny predstavuje hodnotu 27,3 %. Pre dosiahnutie tohto cieľa bolo v INECP SR [1] uvažované s nárastom inštalovaného výkonu FVE do roku 2030 zo súčasnej[[1]](#footnote-2) hodnoty 532 MW na 1 200 MW a VTE z hodnoty 3,14 MW na 500 MW.

EK prijala 14. júla 2021 balík legislatívnych návrhov pod názvom „Fit for 55“ ako súčasť Európskej zelenej dohody, ktorého cieľom je posilniť pozíciu EÚ ako globálneho lídra v oblasti klímy. Cieľom balíka je modernizovať platnú legislatívu v súlade s cieľom EÚ v oblasti klímy do roku 2030 a zaviesť nové opatrenia na pomoc pri dosiahnutí transformačných zmien, ktoré sú potrebné v hospodárstve, spoločnosti a priemysle na dosiahnutie klimatickej neutrality do roku 2050 a v rámci tohto cieľa na zníženie čistých emisií do roku 2030 najmenej o 55 % (v porovnaní s rokom 1990).

Inštitút environmentálnej politiky pri Ministerstve životného prostredia SR vypracoval dokument „Analýza vplyvov balíka Fit for 55“, podľa ktorého dodatočný potenciál OZE na výrobu elektriny pre SR predstavuje v roku 2030 ďalších 300 MW vo FVE, 215 MW vo VTE a 8 MW v geotermálnej energii voči INECP z roku 2019. Podľa týchto predpokladov bol určený inštalovaný výkon OZE v DPRPS. **Tento predpoklad je iba odhad a v žiadnom prípade neurčuje, aký bude skutočný budúci výkon OZE pripojený v SR.**

|  |
| --- |
|  |
| ***Obrázok č. 4.1.2\_1 Vývoj inštalovaného výkonu OZE v DPRPS podľa INECP a „Analýzy*** ***vplyvov balíka Fit for 55“ spracovanej Inštitútom environmentálnej politiky pri MŽP SR*** |

K zvýšeniu podielu bezuhlíkových technológií na celkovej výrobe elektriny výrazne prispeje očakávané uvedenie dvoch blokov JE Mochovce do prevádzky. V čase spracovania tohto DPRPS sa 31.1.2023 začal proces spúšťania bloku EMO 3. V 02/2023 sa začala skúšobná prevádzka. S komerčnou prevádzkou sa uvažuje v priebehu roku 2023. Pre potreby spracovania tohto DPRPS predpokladáme termín pre uvedenie bloku EMO 4 do prevádzky po 24 mesiacoch od spustenia EMO 3, t.j. v 01/2025.

V záujme ochrany klímy sa SR zaviazala k odstaveniu hnedouhoľných blokov ENO (2x110 MW) do konca roku 2023. Rovnako je predpoklad, že prevádzka blokov EVO (2x110 MW) bude aj v prípade náhrady technológie spaľovania čierneho uhlia tuhým druhotným palivom najneskôr v roku 2027 ukončená. Kompletná štruktúra uvažovaného zdrojového mixu je v kapitole 4.2, ktorá popisuje jednotlivé analyzované scenáre.

### Vstupné predpoklady okolitých sústav vo väzbe na cezhraničné výmeny ES SR

Významným faktorom, ktorý ovplyvňuje ročnú mieru využitia NTC cezhraničných profilov ES SR, vrátane veľkosti ročného objemu tranzitu cez ES SR, je prevádzka okolitých ES. Na nasledujúcom obrázku je znázornený vývoj inštalovaného výkonu zariadení na výrobu elektriny vo vybraných zahraničných ES v najbližšom okolí ES SR, podľa rozvojových scenárov **A**, **B**, **C**, **D**, v ktorých je výška inštalovaného výkonu navzájom rovnaká a reprezentuje najpravdepodobnejší vývoj inštalovaného výkonu v zahraničí. Viac informácií k analyzovaným scenárom, vrátane scenárov E a F, je v kapitole 4.2.

|  |
| --- |
|  |
| **Obrázok č. 4.1.3\_1 Inštalovaný výkon zariadení na výrobu elektriny vo vybraných zahraničných ES pre rok 2021 a pre časové horizonty 2027 a 2032**  (Pozn.: grafy zvnútra von znázorňujú roky 2021, 2027, 2032) |

Obrázok č. 4.1.3\_1 popisuje stav inštalovaného výkonu v roku 2021 a jeho predpokladaný vývoj v časových horizontoch 2027 a 2032 podľa podkladov jednotlivých prevádzkovateľov PS, poskytnutých pre ENTSO-E v rámci zberu údajov, ktorý sa uskutočnil na začiatku roka 2022. Pre SR je zobrazený očakávaný scenár A.

Na základe predpokladov jednotlivých PPS, najvýznamnejšie zmeny v inštalovanom výkone oproti súčasnosti nastanú v budúcich desiatich rokoch v Nemecku, a síce:

* v roku 2027 už nebude v prevádzke žiadna jadrová elektráreň,
* dôjde k postupnému vyraďovaniu fosílnych elektrární z prevádzky, čím sa zníži ich inštalovaný výkon z 82 GW v roku 2021 na 36 GW v roku 2032,
* bude pokračovať výrazný nárast inštalovaného výkonu OZE, najmä FVE a VTE, z hodnoty 126 GW v roku 2021 na 352 GW v roku 2032.

Rovnaký trend vo vývoji inštalovaného výkonu, ako v DE, je aj v ostatných sledovaných zahraničných ES (CZ, PL, HU, AT, RO), kde celkovo do roku 2032 má byť vyradených z prevádzky približne 4,3 GW (-7,3 % voči roku 2021) inštalovaného výkonu fosílnych zdrojov a naopak, predpokladaný nárast inštalovaného výkonu zdrojov vyrábajúcich z OZE, resp. FVE a VTE, je oproti roku 2021 (26,6 GW) až 55,3 GW.

HU a RO uvažujú v roku 2032 s prevádzkou nových jadrových elektrární o výkone 2 350 MW (HU), resp. 665 MW (RO).

Okrem toho je zaznamenaný aj nárast v inštalovanom výkone batérií, prevádzkovaných na komerčné účely, a to najmä v DE (3,2 GW), CZ (1,2 GW), RO (0,4 GW) a menšie výkony sa predpokladajú v HU (80 MW) a AT (68 MW).

Okrem scenárov A, B, C, D boli v DPRPS analyzované aj scenáre E a F. **Scenár E** je detailne vysvetlený v kapitole 4.2. **Scenár F** je tzv. „top-down“ scenár, prevzatý pre potreby tohto DPRPS z ENTSO-E TYNDP 2022, pre ktorý bola výška inštalovaného výkonu zariadení na výrobu a uskladňovanie elektriny stanovená v ENTSO-E (tzn., bez vstupov zo strany jednotlivých PPS). Tento scenár analyzuje časový horizont 2030 a výška inštalovaného výkonu ES sa odlišuje od stavu na obrázku č. 4.1.3\_1 v nasledujúcich bodoch:

* HU bez JE Paks 1, Paks 2 a nových JE (cca 2x 1 000 MW),
* zníženie inštalovaného výkonu fosílnych elektrární v PL o 25 %, HU o 35 % a SK o 50 % voči roku 2021,
* nárast inštalovaného výkonu OZE v AT, CZ, PL, HU, SK, RO spolu o 65 GW voči časovému horizontu 2027, resp. 50 GW voči 2032.

Na účel sieťových analýz v rozvojových časových horizontoch sú jedným zo základných vstupných predpokladov súčasné cezhraničné výmeny na jednotlivých cezhraničných profiloch ES SR. Nakoľko je ES SR súčasťou synchrónne prepojenej ES kontinentálnej Európy, sú na obrázku č. 4.1.3\_2 (vľavo) zobrazené ročné objemy reálnych cezhraničných výmen na profiloch ES a v stredoeurópskom regióne spolu s bilanciami jednotlivých ES. Na tomto obrázku sú viditeľné prevládajúce smery tokov výkonu zo severozápadu na juhovýchod zobrazeného regiónu. Tento fakt je potvrdený aj na obrázku č. 4.1.3\_2 (vpravo), kde sú zobrazené kumulatívne ročné objemy obchodných tokov medzi SR a susediacimi ES a kumulatívne ročné objemy reálnych cezhraničných prenosov elektriny v roku 2021, pričom exportujúcimi krajinami sú krajiny s prebytkovou bilanciou výroby, prevažne na severozápade a severe od SR a importujúcimi krajinami sú HU a AT, resp. importné balkánske krajiny južne od SR.

|  |
| --- |
| *Poznámka: nedostupné dáta bilancie Tennet pre január 2021* |
| ***Obrázok č. 4.1.3\_2 Bilancia cezhraničných výmen v stredoeurópskom regióne v TWh (vľavo) a v ES SR (vpravo) v GWh v roku 2021*** |

Súčasný stav cezhraničných výmen elektriny, ako aj ich vývoj, sú implementované aj do procesu prípravy jednotlivých variantov DPRPS.

V roku 2021 nastalo oproti roku 2020 zvýšenie importu elektrickej energie na pokrývanie spotreby v ES SR z 318 GWh na 774 GWh, t.j. o 456 GWh, čiže celková bilancia má stále importný charakter. Objem celkovej vyrobenej elektriny sa zvýšil o 1 082 GWh a spotreba sa zvýšila o 1 538 GWh.

Porovnanie reálnych tranzitných tokov medzi rokom 2017 a 2021 je na obrázku č. 4.1.3\_3. Rozdiel medzi posledným štatisticky spracovaným rokom 2021 a najhorším rokom z pohľadu cezhraničných výmen 2017 je, čo sa týka mediánu tranzitu cez PS SR, minimálny. Na základe horeuvedeného SEPS pristupuje pri modelovaní základného tranzitu elektriny cez PS SR v modeloch pre sieťové výpočty pre časové horizonty 2027 a 2032 (pozri kapitolu 4.3) v hodnotách na úrovni priemernej ročnej hodnoty za rok 2017 a v tranzitných variantoch s navýšením tranzitu na hodnotu 2 700 MW, čo predstavuje 95. percentil roku 2021, v ktorom bol zaznamenaný historicky najvyšší tranzit cez PS SR.

|  |
| --- |
|  |
| ***Obrázok č. 4.1.3\_3 Krivky trvania tranzitných tokov v PS SR za roky 2017 a 2021*** |

Dňa 8.6.2022 šestnásť PPS regiónu „Core Capacity Calculation Region vrátane SEPS“, spolu s desiatimi nominovanými prevádzkovateľmi trhu s elektrinou, spustilo projekt jednotného denného trhu s elektrinou „Core Flow-Based Day-Ahead Market Coupling“. Nový mechanizmus prepojenia trhu, ktorý zavádza výpočet kapacity siete metódou toku (tzv. flow-based metóda), tým zvyšuje schopnosť európskej ES zvládať výkyvy v dodávkach veternej, slnečnej a inej obnoviteľnej energie.

## Scenáre pre analýzu výkonovej bilancie a hodnotenie zdrojovej primeranosti ES SR

Scenáre možného vývoja výkonovej bilancie ES SR boli zostavené na základe informácií a podkladov dostupných v čase spracovania tohto DPRPS. Scenáre pre obdobie rokov 2024 až 2033 sú kombináciou neurčitosti prevádzky a predpokladanej životnosti existujúcich zariadení na výrobu elektriny, resp. zdrojov, a prevádzky významných odberateľov elektriny. Zohľadňujú tiež termín avizovaného spustenia EMO 4 do komerčnej prevádzky a rešpektujú rozvoj OZE podľa schváleného INECP SR [1] a vplyvu Fit for 55 (pozri kapitolu 4.1.2).

Pre potreby DPRPS bolo stanovených päť scenárov:

* **Očakávaný (A)**,
* **Očakávaný + noví veľkí odberatelia elektriny (B)**,
* **Očakávaný + noví veľkí odberatelia bez EMO 4 (C)**,
* **Očakávaný – bez odberateľa Slovalco (D)**,
* **Scenár s obmedzenou dostupnosťou plynu (E)**,

ktoré vymedzujú predpokladaný vývoj zaťaženia a zdrojového mixu ES SR. Taktiež boli na účel porovnania scenárov medzi sebou brané do úvahy aj výsledky zo scenára **ENTSO-E (F)**. Stručný popis jednotlivých scenárov je uvedený nižšie v texte dokumentu.

Nasledujúci obrázok charakterizuje rozdiely medzi jednotlivými scenármi z pohľadu prevádzkovaných zdrojov a veľkoodberateľov elektriny zo sústavy.

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| |  |  |  |  |  |  |  | | --- | --- | --- | --- | --- | --- | --- | |  | Zdroj - EMO 4 | Zdroj - EVO I | Zdroj - PPC Malženice | Odber - Slovalco | Odber - Zvýšenie odberu vplyvom dekarbonizácie priemyslu | Odber - Nový odberateľ | | **Scenár A** |  |  |  |  |  |  | | **Scenár B** |  |  |  |  |  |  | | **Scenár C** |  |  |  |  |  |  | | **Scenár D** |  |  |  |  |  |  | | **Scenár E** |  |  |  |  |  |  | |
| ***Obrázok č. 4.2\_1 Hlavná charakteristika scenárov DPRPS*** *(legenda: zelená značka = je v prevádzke; červená značka = nie je v prevádzke)* |

**Popis scenárov:**

**Očakávaný (A):**

Scenár reprezentuje z pohľadu SEPS najpravdepodobnejší vývoj zaťaženia a zdrojového mixu ES SR. Predpokladá sa spustenie EMO 4 v termíne známom v čase spracovania tohto DPRPS, t. j. v 1.Q roku 2025. Prevádzková životnosť EVO I sa predpokladá maximálne do konca roku 2027.

**Očakávaný + noví veľkí odberatelia elektriny (B):**

Scenár pracuje s predpokladom pripojenia nových veľkých odberateľov do PS, resp. so zvýšením spotreby existujúcich odberateľov v PS.

**Očakávaný + noví veľkí odberatelia bez EMO 4 (C):**

Rovnako, ako v scenári B, aj tento scenár pracuje s predpokladom pripojenia nových veľkých odberateľov, avšak v energetickom mixe SR bude chýbať EMO 4.

**Očakávaný – bez odberateľa Slovalco (D):**

Z hľadiska energetického mixu SR je tento scenár zhodný s Očakávaným scenárom (A), avšak nie je uvažované s prevádzkou odberateľa Slovalco.

**Scenár s obmedzenou dostupnosťou plynu (E):**

V scenári je uvažovaná spotreba elektriny ako v Očakávanom scenári (A) a dostupnosť inštalovaného výkonu zariadení na výrobu elektriny v zahraničí, spaľujúcich zemný plyn, bola znížená o 50 %, pričom túto hodnotu stanovila ENTSO-E v rámci analýz Summer Outlook 2022 [3] ako kritickú pre zdrojovú primeranosť Európy počas zimy 2022/2023. V rámci SR sa v tomto scenári neuvažuje s prevádzkou PPC Malženice a EVO I.

**Scenár ENTSO-E (F):**

Scenár vychádza z výsledkov pre rozvojový scenár Distributed energy projektu TYNDP 2022 ENTSO‑E[[2]](#footnote-3). V rámci scenára je dosiahnutá uhlíková neutralita EÚ 27 do roku 2050 a zníženie emisií o 55 % je dosiahnuté do roku 2030. Scenár je reflektuje zvýšenú ochotu spoločnosti dosiahnuť energetickú autonómiu, založenú na široko dostupných obnoviteľných zdrojoch energie, čo vedie k maximalizácii výroby z OZE a výraznému zníženiu dovozu energie do krajín EÚ. Scenár slúži výhradne na porovnanie s výsledkami rozvojových scenárov A, B, C, D a E. Na tento účel boli z dostupných výstupov ENTSO-E tohto scenára pre časové horizonty 2030, 2040 a 2050 brané do úvahy výsledky pre časový horizont 2030.

Na základe vyššie uvedených informácií a analýz predchádzajúcich období, je na nasledujúcom obrázku znázornený predpokladaný vývoj inštalovaného výkonu zariadení na výrobu elektriny v SR. K nárastu inštalovaného výkonu, v porovnaní so súčasnosťou, dochádza vo všetkých preverovaných scenároch. Na náraste sa podieľa hlavne pripojenie EMO 3 a pripojenie EMO 4 (okrem scenára C) do sústavy. Tiež sa predpokladá významný nárast inštalovaného výkonu OZE v zmysle stanovených cieľov v rámci INECP SR [1] a balíčka Fit for 55. Do sústavy sa postupne pripájajú aj batériové úložiská, ktorých inštalovaný výkon sa v rámci sledovaného obdobia DPRPS pohybuje rádovo v nižších stovkách MW.

Pokles inštalovaného výkonu fosílnych elektrární oproti súčasnému stavu je spôsobený odstavením ENO k 31.12.2023, EVO k 31.12.2027 a tiež variantným uvažovaním PPC Malženice (scenár E).

|  |
| --- |
|  |
| ***Obrázok č. 4.2\_2 Predpokladaný vývoj inštalovaného výkonu zariadení na výrobu a uskladňovanie elektriny v jednotlivých scenároch***  *Legenda k scenárom: A – očakávaný; B – noví veľkí odberatelia; C – noví veľkí odberatelia bez EMO 4; D – očakávaný bez odberu Slovalco; E – obmedzená dostupnosť plynu; F – ENTSO-E* |

Pokrývanie predpokladanej spotreby elektriny s uvažovaním scenárov zdrojového mixu podľa tejto kapitoly je predmetom analýz popísaných a zhodnotených v kapitole 5.

## Varianty sieťových výpočtov pre dimenzovanie ES SR

Na účel analýzy dostatočnosti dimenzovania ES SR v rozvojových časových horizontoch sú navrhnuté varianty sieťových výpočtov, zostavené nad očakávaným scenárom (A) pre časové horizonty 2027 (R+5) a 2032 (R+10). Jednotlivé varianty a obdobia sú charakteristické topológiou, nasadením jednotlivých zdrojov elektriny, zaťažením a hodnotou tranzitných tokov cez PS SR.

|  |
| --- |
|  |
| ***Obrázok č. 4.3\_1 Prehľad základných vstupov pre tvorbu modelov sieťových výpočtov*** |

Topológia PS SR pre súčasný stav a pre časové horizonty 2027 a 2032 sú znázornené na obrázkoch č. 4.3\_2 až č. 4.3\_4.

V časových horizontoch 2027 a 2032 sa pri tvorbe variantov uvažuje so všetkými zariadeniami s predpokladaným dátumom uvedenia do prevádzky najneskôr 31.12.2026 pre časový horizont 2027 a najneskôr 31.12.2031 pre časový horizont 2032. Varianty časových horizontov 2027 a 2032 pre tento DPRPS boli stanovené v 03/2022 a následne boli analyzované sieťovými výpočtami (výsledky uvedené v kapitolách 5.5 až 5.8).

|  |
| --- |
|  |
| ***Obrázok č. 4.3\_2 Schéma PS SR ku dňu 31.12.2021*** |
|  |
| ***Obrázok č. 4.3\_3 Výhľadová schéma PS SR pre časový horizont 2027 na účel sieťových výpočtov*** |

|  |
| --- |
|  |
| ***Obrázok č. 4.3\_4 Výhľadová schéma PS SR pre časový horizont 2032 na účel sieťových výpočtov*** |

# Vyhodnotenie výpočtov a stanovenie hlavných potrieb pre rozvoj sústavy

## Vyhodnotenie bilancie ES SR

|  |
| --- |
|  |
| ***Obrázok č. 5.1\_1 Market model*** |

Na základe vstupných podkladov a predpokladov, uvedených v kapitole 4, boli pre všetky scenáre vytvorené v simulačnom programe ANTARES Simulator tzv. market modely, pomocou ktorých sa realizovali market simulácie jednotlivých scenárov pre vyhodnotenie bilancie ako aj pre posúdenie zdrojovej primeranosti ES SR. Market simulácia je optimalizačný proces pravdepodobného zaraďovania výrobných jednotiek do prevádzky a nasadzovania ich dostupného výkonu pre pokrývanie predpokladaného zaťaženia v hodinovom rozlíšení v rozsahu rokov 2024 až 2033 na základe ich technicko-ekonomických parametrov a so zohľadnením nedostupnosti pri plánovaných odstávkach alebo pravdepodobných výpadkoch ich prevádzky a obmedzeniach v prenose. Zariadenia na výrobu elektriny sú nasadzované podľa ich variabilných výrobných nákladov, vypočítaných na základe ich mernej spotreby paliva, ceny paliva a emisií CO2, berúc do úvahy predpoklad, že VE, VTE, FVE a ostatné OZE sú modelované s nulovými variabilnými výrobnými nákladmi, a teda sú nasadzované prioritne. Simulácia nezahŕňa strategické správanie sa obchodníkov na trhu s elektrinou. Okrem parametrov slovenských výrobcov a odberateľov získaných v rámci zberu údajov, pochádzajú vstupy pre model aj z dvoch databáz ENTSO-E:

* **Pan European Market Modelling DataBase** (PEMMDB) obsahuje údaje o tepelných zdrojoch, zariadeniach na uskladňovanie elektriny a inštalované výkony VTE, FVE a VE a prenosovú kapacitu cezhraničných profilov ostatných európskych elektrizačných sústav,
* **Pan European Climate Database** (PECD) obsahuje údaje pre klimatické roky 1982 – 2016 ako zaťaženie, pomerný slnečný osvit a pomernú rýchlosť vetra a prítoky pre VE, ktoré následne slúžia pre vytvorenie prognózovanej výroby FVE a VTE a sú podkladmi pre analýzu sledovaného obdobia.

Market model obsahuje modely ES všetkých krajín v rámci ENTSO-E, vrátane prepojení s ES mimo ENTSO-E. ES všetkých krajín sú modelované väčšinou jednouzlovo (pozri obrázok č. 5.1\_1). Cezhraničné toky sú obmedzované výškou hodnôt NTC jednotlivých cezhraničných profilov. Hodnoty NTC sú stanovené na základe sieťových výpočtov, a teda je v nich zohľadnený vplyv sieťových obmedzení. Takýmto spôsobom je vplyv sietí prenesený aj do market modelu.

Z pohľadu výroby elektriny sú najvýznamnejším a najstabilnejším zdrojom JE, ktoré vyrábajú viac ako polovicu celkovej slovenskej výroby elektriny v každom preverovanom scenári.

Aj napriek relatívne vysokému predpokladanému nárastu inštalovaného výkonu OZE je ich využitie oproti konvenčným elektrárňam nízke.

Ani po odstavení EVO k 31.12.2027 alebo vplyvom vyššieho zastúpenia OZE v energetickom mixe SR nedochádza k významnému poklesu vo výrobe z fosílnych palív, či už oproti súčasnosti alebo medzi prierezovými rokmi 2027 a 2032. Okrem nízkeho využitia EVO, ktoré spaľuje tuhé druhotné palivo, je to vplyvom prevádzky najmä závodných elektrární či teplární, ktoré na výrobu elektriny využívajú fosílne palivá.

Vplyv na rôzne nasadzovanie zdrojov pripojených do ES SR medzi rokmi 2027 a 2032 majú, okrem iného, aj zmeny v zdrojovej základni zahraničných sústav medzi sledovanými horizontmi 2027 a 2032.

|  |
| --- |
|  |
| ***Obrázok. č. 5.1\_1 Výroba elektriny v členení po palivách***  *Legenda k scenárom: A – očakávaný; B – noví veľkí odberatelia; C – noví veľkí odberatelia bez EMO 4; D – očakávaný bez odberu Slovalco; E – obmedzená dostupnosť plynu; F – ENTSO-E* |

Podiel VE na celkovej výrobe rastie kvôli častejšiemu využívaniu PVE. Nárast podielu na výrobe OZE je spôsobený nárastom inštalovaného výkonu, a teda aj výroby.

Dodávka elektriny z batérií je vzhľadom na ostatné technológie zanedbateľná, ale ich pripojenie do ES SR je žiaduce hlavne v kombinácii s ťažko predikovateľnými OZE, ako sú VTE a FVE.

|  |
| --- |
|  |
| ***Obr. č. 5.1\_2 Podiel na výrobe elektriny***  *Legenda k scenárom: A – očakávaný; B – noví veľkí odberatelia; C – noví veľkí odberatelia bez EMO 4; D – očakávaný bez odberu Slovalco; E – obmedzená dostupnosť plynu; F – ENTSO-E* |

Na obrázkoch č. 5.1\_3 až 5.1\_8 sú znázornené hodnoty výroby, spotreby a salda ES SR v členení po jednotlivých typoch paliva, a tiež je uvedený podiel výroby z daného paliva na spotrebe ES SR. Medzi časovými horizontmi 2027 a 2032 došlo k zmene pomerov v zahraničných sústavách (odstavenie fosílnych elektrární, inštalácia veľkého výkonu v OZE a pod.). Tieto skutočnosti vplývajú na objem celkovej vyrobenej elektriny jednotlivými zdrojmi v ES SR.

JE sú na pokrývaní domácej spotreby elektriny dominantné vo všetkých scenároch. Tieto zdroje pokrývajú v horizonte 2032 od 46 % spotreby v scenári bez EMO 4 a navýšenou spotrebou vplyvom pripojenia nových odberateľov (C) až po 67 % v scenári so  spotrebou zníženou o odber Slovalco (D).

V **scenári A** sa nepredpokladajú výrazné zmeny v súčasnej zdrojovej základni, s výnimkou dlhodobo avizovaných zmien, ako je uvedenie nových jadrových blokov EMO 3 a EMO 4 do prevádzky, či ukončenie prevádzky ENO a EVO. Pripojenie oboch blokov EMO bude pre bilanciu ES SR znamenať prechod z mierne importného charakteru na výrazne exportný. Výroba v roku 2027 prevyšuje spotrebu o 7,1 TWh. Menšie saldo v roku 2032 (+5,3 TWh) je spôsobené rýchlejším tempom nárastu spotreby ako výroby z OZE medzi týmito dvoma časovými horizontmi. Mierny nárast vo výrobe z fosílnych elektrární pre rok 2027, resp. pokles o takmer 1 TWh pre rok 2032 oproti súčasnosti je spôsobený výrobou elektriny v závodných elektrárňach a teplárňach, kde sa aj naďalej predpokladá spaľovanie fosílnych palív. Výrazný nárast v inštalovanom výkone OZE, ktorý reflektuje ciele znižovania emisií skleníkových plynov, má za následok nárast výroby zo súčasných 2,8 TWh (2021) na 7 TWh v prierezovom roku 2032. Výroba elektriny v OZE tak v roku 2032 predstavuje 18 % spotreby SR.

|  |
| --- |
|  |
|  |
| ***Obr. č. 5.1\_3 Výroba elektriny a jej podiel na celkovej spotrebe elektriny v členení po palivách pre roky 2027 a 2032, scenár A – očakávaný*** |

Pre **scenár B**, ktorý zohľadňuje nárast spotreby vplyvom nárastu elektrifikácie a pripájaním prípadných nových priemyselných odberateľov je pre horizont 2032 indikovaná importná bilancia ES SR vo veľkosti -2,6 TWh, čo predstavuje necelých 6 % ročnej spotreby. Celková výroba je oproti súčasnosti vyššia o 12 TWh, čo je však stále menej ako nárast spotreby o cca 14 TWh medzi súčasným stavom a rokom 2032. Medzi scenármi A a B dochádza k zanedbateľnému nárastu výrob, avšak nárast spotreby o 6,8 TWh (2032) znamená pre sústavu zmenu bilančných pomerov.

|  |
| --- |
|  |
|  |
| ***Obr. č. 5.1\_4 Výroba elektriny a jej podiel na celkovej spotrebe elektriny v členení po palivách pre roky 2027 a 2032, scenár B – noví veľkí odberatelia*** |

V **scenári C**, ktorý oproti scenáru B navyše neuvažuje s uvedením EMO 4 do prevádzky, je pre rok 2032 indikovaná importná bilancia ES SR v objeme 13 % ročnej spotreby (-6,0 TWh). Importná bilancia na úrovni -2,7 TWh by bola už aj v horizonte 2027 (v scenári B bola sústava exportná +0,8 TWh).

|  |
| --- |
|  |
|  |
| ***Obr. č. 5.1\_5 Výroba elektriny a jej podiel na celkovej spotrebe elektriny v členení po palivách pre roky 2027 a 2032, scenár C – noví veľkí odberatelia bez EMO 4*** |

Prevádzka Slovalco nebola v zmysle vstupných predpokladov v **scenári D** uvažovaná. Ročná spotreba tohto veľkoodberateľa je v ostatných scenároch DPRPS uvažovaná na úrovni 2,6 TWh. V porovnaní so scenárom A tak dôjde k poklesu v spotrebe SR o túto hodnotu, čo sa premietne do zvýšenia exportnej bilancie ES SR v porovnaní so scenárom A o podobnú hodnotu. Export by tak bol +8,8 TWh v roku 2027 (28 % spotreby elektriny SR) a do roku 2032 by klesol vplyvom nárastu spotreby na +6,2 TWh, čo je cca 18 % z domácej spotreby elektriny.

|  |
| --- |
|  |
|  |
| ***Obr. č. 5.1\_6 Výroba elektriny a jej podiel na celkovej spotrebe elektriny v členení po palivách pre roky 2027 a 2032, scenár D – očakávaný bez odberateľa Slovalco*** |

V **scenári E** s obmedzenou dostupnosťou plynu na výrobu elektriny je aj napriek nedostupnosti zdroja PPC Malženice indikovaný len veľmi malý pokles vo výrobe elektriny z fosílnych palív (pokles o necelých 400 GWh pre rok 2027 a menej ako 100 GWh pre rok 2032). Treba poznamenať, že výroba závodných elektrárni a teplární, taktiež spadajúcich do tejto „fosílnej“ kategórie, nebola ovplyvnená nedostatkom plynu. Prevádzka PPC Malženice bola aj v simuláciách ostatných scenárov nízka, a to najmä z dôvodu vysokej penetrácie sústavy lacnejšími zdrojmi, ako sú OZE a JE.

|  |
| --- |
|  |
|  |
| ***Obr. č. 5.1\_7 Výroba elektriny a jej podiel na celkovej spotrebe elektriny v členení po palivách pre roky 2027 a 2032, scenár E – obmedzená dostupnosť plynu*** |

Obrázok 5.1\_12 porovnáva výsledky očakávaného scenára A a výsledky scenára Distributed Energy pre rok 2030 v rámci ENTSO-E projektu TYNDP 2022 (scenár F).

Medzi scenármi A a F sú značné rozdiely hlavne z pohľadu výroby elektriny, je však nutné spomenúť, že posledný štatisticky ucelený rok poskytnutý v rámci zberu údajov, na základe ktorých bol spracovaný TYNDP 2022, bol rok 2020. To znamená, že vo vstupných údajoch použitých v modeloch pre scenár A a F existujú určité rozdiely.

Najvýraznejší rozdiel je v nasadzovaní vodných a fosílnych zdrojov elektriny, zatiaľ čo nasadzovanie JE a OZE, či využívanie batérií je na podobnej úrovni. Celkovo je výroba v ENTSO-E scenári (F) nižšia o 6,4 TWh a spotreba nižšia o 0,8 TWh v porovnaní s predpokladmi v očakávanom scenári A. Aj z pohľadu bilancie sústavy tak dochádza k značnému rozdielu, kde výsledky scenára F indikujú importnú bilanciu sústavy na úrovni ‑1,2 TWh v roku 2030, pričom v scenári A to je +4,4 TWh v exportnom smere.

Tieto rozdiely vyplývajú z podstaty scenára F, ktorá je vysvetlená v kapitole 4.2.

|  |
| --- |
|  |
|  |
| ***Obr. č. 5.1\_8 Porovnanie výroby elektriny a jej podielu na celkovej spotrebe elektriny v členení po palivách v scenári A (očakávaný) a scenári F (ENTSO-E)***  ***pre rok 2030*** |

Výroba z bezuhlíkových technológií (JE, VE, OZE), ktorým sa venuje tabuľka č. 5.1\_1, sa v jednotlivých scenároch podieľajú na pokrývaní spotreby SR na úrovni od 75 % v scenári C, kde sa neuvažuje s uvedením EMO 4 do prevádzky, až po 104 % v scenári D s nízkou spotrebou (bez odberateľa Slovalco). V očakávanom scenári A je úroveň pokrytia domácej spotreby elektriny bezuhlíkovými technológiami na úrovni takmer 97 %. Vo všetkých scenároch s výnimkou scenára C tak ide o nárast podielu pokrývania domácej spotreby elektriny výrobou z bezuhlíkových technológií oproti súčasnému stavu.

|  |
| --- |
|  |
| ***Tab. č. 5.1\_1 Prognóza vývoja podielu výroby elektriny na spotrebe elektriny SR***  *Legenda k scenárom: A – očakávaný; B – noví veľkí odberatelia; C – noví veľkí odberatelia bez EMO 4; D – očakávaný bez odberateľa Slovalco; E – obmedzená dostupnosť plynu; F – ENTSO-E* |

Prognóza vývoja spotreby a výroby pre očakávaný scenár A je zobrazená na obrázku 5.1\_10. Uvedením dvoch nových blokov JE Mochovce do prevádzky a vplyvom výrazného navýšenia inštalovaného výkonu FVE a VTE, dôjde v sledovanom období k zmene importného charakteru bilancie ES SR na exportný (+3,9 TWh pre rok 2032), pričom export predstavuje približne 10 % z celkovej brutto spotreby elektriny SR. Je potrebné spomenúť, že nárast spotreby bude pravdepodobne rýchlejší ako nárast výroby. K nárastu spotreby SR môže navyše prispieť aj tlak na urýchlenie elektrifikácie priemyslu, rýchlejší prechod na elektrodopravu alebo využívanie tepelných čerpadiel v rámci dekarbonizačných cieľov EÚ.

|  |
| --- |
|  |
| ***Obr. č. 5.1\_9 Prognóza vývoja spotreby elektriny a jej pokrývania výrobou elektriny podľa palív do roku 2033, očakávaný scenár (A)*** |

## Posúdenie zdrojovej primeranosti ES SR

### Metodika hodnotenia zdrojovej primeranosti

Dôležitým aspektom pri rozvoji zdrojovej základne je zabezpečenie systémovej dostatočnosti, tzn. zabezpečenie optimálneho zdrojového mixu pre bezpečné a spoľahlivé prevádzkovanie sústavy. Spôsob prevádzky zariadení na výrobu elektriny v ES SR vzhľadom na ich povahu a regulačné možnosti výrazne ovplyvňuje prevádzku systému. Napríklad jadrové elektrárne z dôvodu efektivity využívania primárneho paliva majú obmedzené regulačné schopnosti. Rovnako nie je možné uvažovať s využitím OZE pri riešení krízových stavov.

Pre výber mediánového stavu na posúdenie zdrojovej primeranosti SR, čiže najpravdepodobnejšieho stavu, ktorý môže nastať s pravdepodobnosťou raz za 2 roky, bola použitá metóda Monte Carlo. Tá je založená na analýze veľkého počtu možných/náhodných stavov sústavy, vyplývajúcich z klimatických pomerov a z dostupnosti inštalovaného výkonu na strane výroby.

Pre každý z N (35) uvažovaných klimatických rokov je vytvorených M (20) náhodných sád výpadkov zdrojov, čím vznikne MxN (700) rôznych stavov sústavy, ktoré sú analyzované samostatnou market simuláciou a vyhodnotené z hľadiska zdrojovej primeranosti.

Na posúdenie úrovne primeranosti pre daný časový horizont a geografickú oblasť sa používajú nasledovné ukazovatele;

* LLD (Loss of Load Duration – **trvanie nedodávky**) v hodinách za rok – počet hodín za rok, v ktorých je zdrojová základňa nedostatočná na pokrytie zaťaženia v danej zóne.
* LOLE (Loss Of Load Expectation – **očakávané trvanie nedodávky**) v hodinách za rok – matematický priemer príslušných LLD vo všetkých uvažovaných simulačných behoch. Ak *J* je počet simulácií, a *LLDj* je trvanie nedodávky simulácie *j*, potom platí:

(1)

* ENS (Energy Not Served – **nedodaná energia**) v GWh/rok – množstvo energie na strane spotreby, ktoré nebolo dodané.
* EENS (Expected Energy Not Served – **očakávaná nedodaná energia**) – matematický priemer príslušných ENS vo všetkých uvažovaných simulačných behoch. Ak je *J* počet simulácií a *ENSj* je nedodaná energia simulácie *j*, potom platí:

(2)

Zdrojová primeranosť systému znamená existenciu takej zdrojovej základne, ktorá vedie k pokrytiu dopytu spotrebiteľov pri rešpektovaní prevádzkových požiadaviek systému. Typickými ukazovateľmi sú potom buď očakávané ukazovatele (LOLE / EENS), alebo vybraný percentil LLD a ENS.

V závislosti od konkrétnej situácie výroby a spotreby môžu mať náhodné výpadky na strane výroby významný vplyv na hodnoty jednotlivých indikátorov zdrojovej primeranosti. Napríklad výpadok konvenčného zdroja s veľkým inštalovaným výkonom pri nízkej výrobe z OZE v kombinácii so simulovaným klimatickým rokom s chladnejšou zimou. Výsledky jednotlivých simulácií sa teda môžu medzi sebou výrazne líšiť.

Získané výsledky je možné považovať za spoľahlivé za predpokladu, že výsledky ďalších Monte Carlo simulácií majú malý alebo zanedbateľný vplyv na existujúce výsledky predošlých simulácií. V takomto prípade hovoríme o konvergencii modelu, ktorá sa hodnotí pomocou relatívnej zmeny variačného koeficientu a získaného z celosystémovej nedodanej energie ENS:

, (3)

kde hodnota EENS je vypočítaná zo všetkých vykonaných Monte Carlo simulácií do momentu posúdenia a Var[EENS] je rozptyl odhadu očakávania (t.j. ).

Typický vývoj variačného koeficientu a jeho relatívnej zmeny konvergujúceho modelu je zobrazený na Obr. č. 5.2.1\_2. Ak je dosiahnutá presnosť výpočtu napr. na úrovni 0,05 %, znamená to, že každá ďalšia simulácia spôsobí menšiu relatívnu zmenu variačného koeficientu, ako táto hodnota.

|  |
| --- |
|  |
| ***Obr. č. 5.2.1\_2 Typický vývoj variačného koeficientu a jeho relatívna zmena so zvyšujúcim sa počtom simulácií v konvergujúcom modeli*** |

### Vyhodnotenie zdrojovej primeranosti

Na účel vyhodnotenia primeranosti zdrojovej základne v ES SR pre časové horizonty 2027 a 2032 boli použité výsledky z market simulácie, ktorá zodpovedá mediánu ENS ako najpravdepodobnejšiemu stavu.

**Z pohľadu celkového hodnotenia primeranosti zdrojov má ES SR vo všetkých scenároch dostatok výkonu pre pokrytie predpokladaného zaťaženia v oboch časových horizontoch (LLD = 0 h/rok; ENSP50 = 0 GWh/rok).**

|  |
| --- |
| \*uvedené hodnoty ENS a LLD sú zároveň aj hodnoty EENS a LOLE pre dané časové horizonty |
| ***Tab. č. 5.2.2\_1 Vyhodnotenie zdrojovej primeranosti ES SR pre roky 2027 a 2032*** |

Aj v prípade výskytu určitého počtu hodín s nedostatočnou dostupnosťou výkonu pre pokrytie zaťaženia zdrojmi pripojenými do ES SR má sústava dostatočnú úroveň prepojenia, pre zaistenie chýbajúceho výkonu dodávkou zo zahraničia, ktoré prispieva k celkovej primeranosti zdrojov.

Ak bude európske alebo národné hodnotenie primeranosti indikovať neprimeranosť zdrojového mixu, môže členský štát zaviesť vhodný kapacitný mechanizmus na zníženie ukazovateľov LOLE a/alebo EENS na také hodnoty, aby bol splnený štandard spoľahlivosti členského štátu. Na tento účel musí mať členský štát stanovený štandard spoľahlivosti - Reliability Standard minimálne v podobe cieľového trvania nedodávky, tzv. LOLERS (v zmysle Nariadenia Európskeho parlamentu a Rady (EÚ) 2019/943 o vnútornom trhu s elektrinou[[3]](#footnote-4)). V súčasnosti SR nemá určený takýto štandard spoľahlivosti.

### Prepojenosť ES SR s okolitými sústavami

SR splnila cieľ 10 % úrovne prepojenosti prenosových sústav členských štátov Európskej únie do roku 2020 prijatých Radou EÚ v roku 2002 a tiež plní cieľ 15 % úrovne prepojenosti do roku 2030, stanovený Radou EÚ v roku 2014 ako podiel čistej importnej prenosovej kapacity k celkovému inštalovanému výkonu zariadení na výrobu elektriny členského štátu, pričom importnou kapacitou ES SR sa rozumie súčet importných NTC na jednotlivých cezhraničných profiloch.

|  |
| --- |
|  |
| ***Obr. č. 5.2.3\_1 Predpokladaný vývoj prepojenosti SR do roku 2033*** |

Rovnako tak SR plní indikatívne ukazovatele cieľa prepojenosti prenosových sústav členských štátov Európskej únie do roku 2030 podľa správy Komisie z novembra 2017, podľa ktorých by súčet termálnych kapacít (maximálna letná dovolená výkonová zaťažiteľnosť) cezhraničných prepojení členského štátu mal byť dostatočný pre import 30 % maximálneho zaťaženia sústavy, a tiež dostatočný pre export 30 % inštalovaného výkonu OZE a priemerný ročný rozdiel marginálnej ceny obchodných zón by nemal byť väčší ako 2 €/MWh.

V prvých dvoch kritériách dosahuje SR v období do roku 2033 úroveň prepojenosti viac ako 60 % pre očakávaný scenár, t. j. termálna importná schopnosť na úrovni 252 % predpokladaného maximálneho zaťaženia sústavy a termálna exportná schopnosť na úrovni 223 % predpokladaného inštalovaného výkonu OZE. V prípade, že do roku 2030 búdu realizované všetky plánované projekty posilnenia európskej prepojenej sústavy, mal by byť rozdiel priemernej ročnej marginálnej ceny medzi 2 a 10 €/MWh pre susedné obchodné zóny CZ a HU, medzi 10 a 20 €/MWh pre susedné zóny PL, a väčší ako 50 €/MWh pre obchodnú zónu UA[[4]](#footnote-5).

Priemerná ročná marginálna cena v obchodných oblastiach predstavuje výšku variabilných nákladov závernej elektrárne (nasadená elektráreň do výroby s najvyššími variabilnými nákladmi na 1 MWh), teda je závislá od variabilných nákladov zdrojového mixu členského štátu. Rozdiel cien v susedných oblastiach indikuje mieru deformity trhu obmedzením prenosu. V prípade, že na všetkých profiloch bude dostatočná kapacita, rozdiel priemernej ročnej marginálnej ceny by nemal byť väčší ako 2 €/MWh.

|  |
| --- |
|  |
| ***Obr. č. 5.2.3\_2 Predpokladaný vývoj indikatívnych parametrov prepojenosti SR do roku 2033*** |

Z uvedeného je zrejmé, že 15 % cieľ do roku 2030, ako aj indikatívne parametre budú splnené. Cenový rozdiel medzi obchodnými zónami bude závisieť, okrem iného, aj od vývoja situácie na trhu s elektrinou a rozvoja prenosových vedení jednotlivých krajín v okolí SR v sledovanom období do roku 2033.

## Systémová dostatočnosť ES SR

### Dostatočnosť PpS

Nižšie uvedená tabuľka zobrazuje požadované objemy PpS podľa typu služby pre roky 2017 až 2022 a pre rok 2023. Hodnoty pre rok 2023 schválené zo strany ÚRSO sú zverejnené na webovom sídle spoločnosti SEPS Vyhlášky ÚRSO č. 24/2013 Z.z. ktorou sa ustanovujú pravidlá pre fungovanie vnútorného trhu s elektrinou a pravidlá pre fungovanie vnútorného trhu s plynom.



***Tabuľka č. 5.3.1\_1  Vážené priemery max. požiadaviek na podporné služby***

***v rokoch 2017 až 2023 (MW)***

Skutočne požadovaný objem disponibility PpS je stanovovaný v granularite po energetických týždňoch a môže byť v čase prispôsobovaný aktuálnym požiadavkám PS SR.

Z vyhodnotenia pokrývania disponibility PpS v roku 2021 bol zaznamenaný predovšetkým pretrvávajúci nedostatok kladnej a zápornej terciárnej regulácie výkonu vo výške 34,1 % (TRV15MIN+) a 11,2 % (TRV15MIN-) z požadovaného objemu.

Pre pokrytie požadovaného rozsahu primárnej regulácie (vrátane garantovaného výkonu PRV± zo zahraničia) a sekundárnej regulácie bol zaznamenaný nedostatok vo výške 4,1 % (PRV) a 6,0 % (SRV) z požadovaného obchodne uznaného objemu. Ostatné TRV v kladnom aj zápornom smere boli pokryté na 100 %, okrem TRV3MIN+ a ZNO, pri ktorých boli zaznamenané odchýlky medzi plánom a skutočnosťou, a to vo výške 4,1 % (TRV3MIN+) a 5,8 % (ZNO).

V reálnej prevádzke v roku 2021 sa však nevyskytol stav, kedy by indikovaný deficit v jednotlivých PpS ohrozil bezpečnosť a spoľahlivosť prevádzky a kvalitu regulácie ES SR.

Vplyvom otvorenia medzinárodného obchodovania s elektrinou na platforme XBID (1.10.2022) však dochádza k stavom v ES SR, kedy je cena elektriny na Intraday trhu vyššia ako cena elektriny v ISOT (DayAhead trhu), čo má vplyv na odchýlku, ktorá je v súčasnosti v SR (03/2023) viazaná na ceny elektriny na ISOT-e. Týmto je obchodne odchýlka ponechaná v ES SR, čo má vplyv na vysoké aktivácie objemov PpS pri bezvýpadkovom stave výrobných/odberných zariadení v ES SR. V prípade vzniku takéhoto incidentu by SEPS nemohol vyregulovať svoju výkonovú bilanciu, čo má vplyv na prekročenie kritérií kvality regulácie ppodľa pravidiel ENTSO-E. SEPS v súčasnosti intenzívne rokuje s OKTE a ÚRSO o potrebe zmeny v tejto oblasti.

Tabuľka č. 5.3.1\_1 zachytáva aj zmenu štruktúry podporných služieb (harmonizácia názvoslovia PpS) v roku 2021, resp. 2022 vyvolanú potrebou implementácie nariadenia Komisie (EÚ) 2017/2195, ktorým sa stanovuje usmernenie o zabezpečovaní rovnováhy v elektrizačnej sústave. Tak isto je vidieť postupný pokles objemov PpS v kladnom a zápornom smere v súčte, čo je spôsobené ich optimalizáciou a zavedením metodiky na výpočet objemov PpS podľa usmernení RGCE.

Z pohľadu PPS, poskytovateľov PpS, ale aj spôsobu obstarávania frekvenčných PpS (s výnimkou služby FCR a TRV3MIN+-), bude mať zásadný dopad pripojenie sa spoločnosti SEPS k platformám na výmenu rezerv na obnovenie frekvencie v priebehu roku 2024.

Podmienkou pripojenia sa k týmto platformám je štandardizácia produktov regulačnej elektriny. Jedným z kľúčových parametrov pre plnú štandardizáciu produktov, ktorý zatiaľ nebol implementovaný, je prechod z hodinového obchodného intervalu pre zadávanie ponúk regulačnej energie na 15 minútový interval. Cieľom spoločnosti SEPS je zaviesť úplnú štandardizáciu produktov a začať využívať štandardné produkty spoločne s pripojením sa k:

* platforme na výmenu rezerv na obnovenie frekvencie s automatickou aktiváciou (PICASSO) – termín plánovaného pripojenia 01.06.2024
* platforme na výmenu rezerv na obnovenie frekvencie s manuálnou aktiváciou (MARI) – termín plánovaného pripojenia 24.07.2024

V termíne od 18.12.2024 dôjde dodatočne k úprave kľúčového parametra „full activation time" pre službu aFRR (zo 7,5 minúty na 5 minút). Táto plánovaná zmena je už ukotvená v príslušných ustanoveniach aktuálne platných TP PPS.

**Analýza rozvojových rokov**

Jedným zo zásadných faktorov ovplyvňujúcich dostatočnosť PpS je prevádzka zdrojov elektriny a ich disponibilita pre pokrývanie jednotlivých typov PpS. Do existujúceho portfólia certifikovaných zdrojov elektriny na pokrývanie PpS sa veľmi pozvoľným tempom začínajú zaraďovať taktiež alternatívne technológie schopné poskytovať PpS. V posúdení dostatočnosti PpS boli teda zahrnuté už v súčasnosti známe projekty, ako aj predpokladaný výhľad, a to v podobe **batériových úložných systémov s disponibilitou pre FCR a aFRR**.

Do posúdenia nebol zahrnutý vplyv**plánovaného pripojenia SEPS k platformám PICASSO a MARI, ktorý v tomto štádiu prístupu do platforiem nie je možné dostatočne presne prognózovať.**

Overenie dostatočnosti PpS bolo vykonané v prierezových rokoch 2027 a 2032 pre očakávaný scenár (A) podľa popisu uvedeného v kapitole 4.2.

Čo sa týka **disponibility batériových úložných systémov**, tieto boli zohľadnené v závislosti od ich odhadnutého režimu prevádzky pre FCR+/- a aFRR+/-.

**Vyhodnotenie FCR**

Predpokladané požadované objemy **FCR** v prierezových rokoch 2027 a 2032 predstavujú priemerné požiadavky, pričom v reálnej prevádzke sú tieto ďalej optimalizované na dennej báze s ohľadom na potreby systému a môžu byť nižšie, ako sa tu predpokladá v týchto analýzach. Taktiež je potrebné brať do úvahy neurčitosť vykonaných analýz a predpokladov s ohľadom na analyzované časové horizonty.

|  |
| --- |
|  |
| ***Obrázok č. 5.3.1\_1 Porovnanie pokrývania FCR (PRV) medzi rokmi 2021, 2027 a 2032*** |

Z vyššie uvedeného obrázka vyplýva, že priemerné deficity pokrývania FCR v rokoch 2027 a 2032 sa pohybujú na úrovni roku 2021. Je potrebné poznamenať, že vo výpočtoch nie je počítané s výkonom (8 MW) z Regulačnej oblasti (ČEPS) a v časovom horizonte 2032 taktiež s EVO I s dátumom odstavenia z prevádzky v roku 2027. V rámci celého roka sa nepokrytie pre FCR pohybuje v priemere na úrovni 4 MW v roku 2027 a 5 MW v roku 2032.

Ako náhrada by mohli byť okrem už v súčasnosti existujúcich a výhľadovo v prešetrovaných rokoch uvažovaných batériových systémov s vhodne nastaveným manažmentom riadenia použité ďalej opatrenia, súvisiace s dokupom v VdVK, prípadne možnosti uplatnenia výkonu z inej Regulačnej oblasti, a to za predpokladu, že SEPS bude súčasťou príslušnej platformy pre výmenu FCR (napr. Regelleistung). Čo sa týka prístupu do platformy Regelleistung, SEPS je v súčasnosti v pozícii pozorovateľa s predpokladom pripojenia sa do platformy v roku 2024, avšak až po pripojení SEPS do platforiem PICASSO a MARI.

**Vyhodnotenie aFRR**

Požadované predpokladané objemy aFRR v prierezových rokoch 2027 a 2032 predstavujú priemerné požiadavky, pričom v reálnej prevádzke sú tieto ďalej optimalizované na dennej báze s ohľadom na potreby systému a môžu byť nižšie ako sa tu predpokladá. Taktiež je potrebné brať do úvahy neurčitosť vykonaných analýz a predpokladov s ohľadom na analyzované časové horizonty.

|  |
| --- |
|  |
| ***Obrázok č. 5.3.1\_2 Porovnanie pokrývania aFRR± (SRV) medzi rokmi 2021 a 2027*** |
|  |
|  |
| ***Obrázok č. 5.3.1\_3 Porovnanie pokrývania aFRR± (SRV) medzi rokmi 2021 a 2032*** |

Analýzy neindikujú významné deficity v pokrývaní požadovaného objemu aFRR+ a aFRR-. Do portfólia certifikovaných zdrojov elektriny pre pokrývanie požadovaného objemu aFRR± boli výhľadovo, rovnako ako pre FCR±, zahrnuté aj batériové úložné systémy s predpokladaným režimom prevádzky. V rámci celého roka sa nepokrytie pre aFRR± pohybuje v priemere na úrovni 19 MW v roku 2027 a 13 MW v roku 2032. Na pokrytie vzniknutých deficitov je možné využiť opatrenia v podobe dokupu v VdVK, prípadne možnosti uplatnenia výkonu z inej Regulačnej oblasti, a to za predpokladu, že SEPS bude pripojená k platforme PICASSO pre výmenu aFRR±.

**Vyhodnotenie mFRR**

Vzhľadom na existujúci a ustálený potenciál na certifikovaných zdrojoch elektriny, dostupný v celom portfóliu využívaných technológií, predovšetkým však na vodných zdrojoch, sa v prešetrovaných rokoch 2027 a 2032 nepredpokladá zásadné obmedzenie v pokrývaní služby mFRR±.

**Vyhodnotenie TRV3MIN**

Služba TRV3MIN± je pokrytá v rámci prešetrovaných rokov 2027 a 2032 na 100 %, pričom sa predpokladá, že potenciál na pokrytie tejto služby je dostatočný na existujúcich zdrojoch, ako sú napr. dieselgenerátory spoločnosti Pow-en, a. s., a PVE v portfóliu spoločnosti SE, a. s.

Tak isto je tu potenciál pre iné technológie a spôsob prevádzkovania zdrojov, nakoľko SEPS od 1.1.2023 umožňuje poskytovať tieto PpS aj počas prevádzky zariadení a na strane odberu.

### Výsledky, závery systémovej dostatočnosti PpS

Navrhované odporúčania na možné riešenie zaistenia vyššieho potenciálu dostatočnosti PpS:

* **FCR±:**
* Pripojenie SEPS k projektu FCR kooperácie, ktorý by zabezpečil prístup k likvidnému trhu pre nákup služby FCR zo zahraničia (napr. platforma “Regelleistung” - pre cezhraničné zdieľanie FCR). Čo sa týka prístupu do platformy Regelleistung, SEPS je v súčasnosti v pozícii pozorovateľa s predpokladom pripojenia sa do platformy v roku 2024, avšak až po pripojení do platforiem PICASSO a MARI.
* Zabezpečenie disponibility FCR na strednodobej báze (v ročnom výberovom konaní) a prípadné nepokrytie riešiť v rámci krátkodobých/denných dokupov.
* Rozšírenie ponúkaných objemov v podobe modernizácie existujúcich zdrojov ako sú vodné elekrárne a PVE a pripájania ďalších batériových systémov zo strany prevádzkovateľov týchto zariadení (alebo iných LER systémov) do sústavy.
* Aktivácia ďalších regulačných záloh na existujúcich certifikovaných zdrojoch elektriny.
* Využitie služieb nezávislých agregátorov – projekt Piaf[[5]](#footnote-6).
* **aFRR±:**
* Pripojenie SEPS k cezhraničnej platforme PICASSO pre výmenu regulačnej energie aFRR. Predpokladaný termín pripojenia do platformy PICASSO je 1.6.2024.
* Využitie služieb nezávislých agregátorov – projekt Piaf.
* Rozšírenie ponúkaných objemov PpS v podobe modernizácie existujúcich zdrojov ako sú vodné elekrárne a PVE a pripájania ďalších batériových systémov (alebo iných LER systémov) do sústavy.
* Aktivácia ďalších regulačných záloh na existujúcich certifikovaných zdrojoch elektriny.
* **mFRR±/TRV3±:**
* Aktivácia ďalších regulačných záloh predovšetkým na prietočných a prečerpávacích vodných elektrárňach.
* Zabezpečenie disponibility služby na strednodobej báze (v ročnom výberovom konaní) a prípadné nepokrytie riešiť v rámci krátkodobých/denných dokupov.
* Potenciál pre výmenu alebo zdieľanie tejto služby so susednými krajinami (pripojenie SEPS k platforme MARI). Predpokladaný termín pripojenia do platformy MARI je 24.7.2024.

Z vyššie uvedených odporúčaní, spojených so zabezpečením dostatočnosti PpS v analyzovaných časových horizontoch, najviac rezonujú odporúčania týkajúce sa pripojenia SEPS k platformám PICASSO (aFRR±),  MARI (mFRR±) a Regelleistung (FCR±). Tieto súvisia so zavádzaním zmien pre zvýšenie konkurenčného prostredia na trhu s PpS a postupnej integrácie SEPS do cezhraničných projektov výmeny regulačnej elektriny a/alebo zdieľania disponibility PpS. Za týmto účelom bol v SEPS vypracovaný dokument „Stratégia zabezpečenia dostatočného objemu podporných služieb pre rok 2023[[6]](#footnote-7)“ (ďalej len „Stratégia“), kde sú zadefinované potrebné kroky, ktoré je nutné implementovať v prostredí SR. Hlavnými podmienkami v podobe zadefinovaných krokov v Stratégii pre úspešné pripojenie SEPS k medzinárodným platformám je zabezpečenie deregulácie cien PpS v čase pripájania k platformám PICASSO a MARI a s tým súvisiaci prechod na marginálne oceňovanie aktivovanej regulačnej elektriny, harmonizácia časových intervalov poskytovania disponibility a regulačnej elektriny.

Jedným z ďalších a nemenej významných krokov, ktorý by mal prispieť k zavedeniu konkurenčného prostredia na trhu s PpS je taktiež plánovaný vstup decentrálnych zdrojov flexibility na trh s PpS, tzv. agregátorov.

Problematikou agregácie sa zaoberá projekt Piaf, ktorý má za hlavný cieľ:

* otestovať koncept agregácie flexibility decentralizovaných zariadení na účely poskytovania podporných služieb pre  prevádzkovateľa prenosovej sústavy,
* identifikovať legislatívne bariéry rozvoja tohto konceptu a
* navrhnúť prípadné úpravy energetickej legislatívy.

Hlavným riešiteľom projektu Piaf je SEPS spolu s Nano Energies Slovensko s.r.o., Žilinskou Univerzitou a Stredoslovenskou distribučnou, a.s.

Realizácia projektu v súčasnosti prebieha od roku 2022 s predpokladaným ukončením v roku 2023.

Na implementácii uvedených krokov SEPS intenzívne pracuje a postupne zavádza do praxe a to s ohľadom na stanovené termíny predpokladaného pripojenia SEPS do platforiem PICASSO a MARI.

## Limity pre pripájanie OZE

Po ukončení výstavby nových cezhraničných vedení na cezhraničnom profile s Maďarskom a ich následnom uvedení do prevádzky sa do popredia dostala otázka uvoľnenia obmedzení pre pripájanie nových elektroenergetických zariadení na výrobu elektriny do ES SR a zvyšovania inštalovaného výkonu existujúcich zariadení na výrobu elektriny, pripojených do ES SR, tzv. uvoľnenie „stop-stavu“, najmä však OZE s veľkou fluktuáciou výroby (FVE, VTE).

Preto, na základe úzkej spolupráce MH SR, prevádzkovateľov RDS a SEPS, vzniklo Usmernenie k uvoľneniu obmedzení „stop-stavu“ pre pripájanie nových zdrojov elektriny do ES SR, ktoré bolo následne nahradené a zverejnené v TP SEPS ako „*Pravidlá rozvrhnutia voľnej kapacity pripojenia do sústavy pre zariadenia na výrobu elektriny a osobitne pre lokálne zdroje medzi prevádzkovateľa prenosovej sústavy a prevádzkovateľov distribučných sústav*“ (ďalej len Pravidlá) s účinnosťou od 1.6.2022.

Z pohľadu nárokov na flexibilitu ES SR a dostatočnosť PpS bol k 5.4.2021 stanovený limit pre pripájanie OZE na hodnotu 407 MW (predpokladaný stav ES SR v roku 2023) pre celú ES SR. Tento bol s účinnosťou od 1.6.2022 navýšený o ďalších 170 MW na celkovú hodnotu 577 MW, ktorá predstavuje prírastok k FVE a VTE pripojeným k 31.12.2021 (532 MW FVE a 3 MW VTE) a je určujúcou limitnou hodnotou pre pripájanie nových OZE (FVE, VTE), platnou pre predpokladaný stav rozvoja ES SR v roku 2024.

|  |
| --- |
|  |
| ***Tab. č. 5.4\_1 Limity rozvoja OZE (FVE, VTE) pre rozvojové roky 2023 a 2024*** |

Jedným z kľúčových faktorov na zaistenie bezpečnej prevádzky ES SR je potreba mať k dispozícii dostatok flexibilných zdrojov elektriny, vrátane zdrojov poskytujúcich podporné služby, na prípadné vyregulovanie systémovej odchýlky (ACE), spôsobenej rozdielom medzi predpokladanou a skutočnou výrobou okrem iného aj zdrojov s vysokou fluktuáciou výroby elektriny, najmä FVE a VTE. Na preverenie tejto skutočnosti, ako aj dopadov na sieťové pomery v sústave, sú v súčasnosti spracovávané štúdie, ktorých záverom bude stanovenie výkonov pre ďalšie pripájanie OZE do sústavy. Tieto výkony budú zverejnené v súlade s termínom, stanoveným v TP SEPS.

## Cezhraničné výmeny elektriny

### Vývoj obchodných cezhraničných výmen

Veľkosť obchodných cezhraničných výmen na jednotlivých cezhraničných profiloch PS SR je výsledkom simulácií v market modeli, ktorého popis sa nachádza v úvode kapitoly 5.1 a 4.1.3.

Vývoj predpokladaných prenosov na slovenských cezhraničných profiloch významne závisí od sáld ostatných ES, predovšetkým v regióne Continental Central East (CCE). Saldá okolitých krajín sa v jednotlivých scenároch A, B, C a D, v rámci rovnakého časového horizontu, veľmi nelíšia, nakoľko zmeny v zdrojovom mixe boli vykonávané iba v ES SR.

V časovom horizonte **2027** sa voči roku 2021 v dôsledku odstavenia JE a veľkej časti konvenčných elektrární očakáva významná zmena salda DE z výrazne exportného (50 TWh) na vyrovnané (cca 0 TWh). Zmena z exportného na importné saldo nastane v CZ a PL.

|  |  |
| --- | --- |
|  |  |
| **Obrázok č. 5.5.1\_1 Saldá zahraničných ES pre časové horizonty 2027 a 2032 a rok 2021(GWh)** (*A – očakávaný; B – očakávaný s novými VO; C – očakávaný s novými VO bez EMO 4; D – očakávaný bez odberateľa Slovalco; E – obmedzená dostupnosť plynu)* | |

V časovom horizonte **2032** sa očakáva prehĺbenie importného salda v AT, CZ a PL. Naopak, v DE sa v dôsledku výraznej výstavby OZE (trojnásobný nárast Pinšt oproti roku 2021) očakáva výrazný nárast exportného salda, a to až na úroveň súčasných hodnôt.

Významný rozdiel v saldách zahraničných ES, v porovnaní s predchádzajúcimi scenármi, vychádza v scenári ENTSO-E (časový horizont 2030) najmä v DE, kde sa predpokladá importné saldo až 100 TWh, čo je dôsledkom odstavenia jadrových aj konvenčných zdrojov a nepostačujúca náhrada výrobou z OZE (obrázok č. 5.5.1.\_2).

|  |
| --- |
|  |
| **Obrázok č. 5.5.1\_2 Saldá zahraničných ES pre časový horizont 2030, scenár ENTSO-E (F) (GWh)** |

Sumárny objem *obchodných* výmen elektriny na cezhraničných profiloch Slovenska sa zachová približne v rovnakej veľkosti ako v roku 2021, avšak prerozdelenie na jednotlivé cezhraničné profily sa mierne zmení. Výmeny na profile CZ🡪SK sa znížia približne o 50 % a v opačnom smere sa zvýšia 3 až 4-násobne.

Vývoj na profile SK-HU súvisí s predpokladaným pripojením EMO 4 a OZE, čo udrží veľkosť výmen porovnateľnú s rokom 2021, a to aj napriek zníženiu tokov v smere CZ🡪SK. V roku 2032 sa priebežný nárast spotreby prejaví znížením výmen v smere SK🡪HU asi o 30 %.

V roku 2032 je PL výrazne importné, čo v porovnaní s rokom 2021 prispieva k nárastu výmen v smere HU🡪SK a SK🡪PL.

|  |
| --- |
|  |
| **Obrázok č. 5.5.1\_3 Cezhraničné výmeny elektriny na cezhraničných profiloch PS SR pre časový horizont 2027 a rok 2021 (obchodné výmeny)**  (*A – očakávaný; B – očakávaný s novými VO; C – očakávaný s novými VO bez EMO 4; D – očakávaný bez odberateľa Slovalco; E – obmedzená dostupnosť plynu; F – ENTSO-E)* |

|  |
| --- |
|  |
| **Obrázok č. 5.5.1\_4 Cezhraničné výmeny elektriny na cezhraničných profiloch PS SR pre časový horizont 2032 a rok 2021 (obchodné výmeny)**  (*A – očakávaný; B – očakávaný s novými VO; C – očakávaný s novými VO bez EMO 4; D – očakávaný bez odberateľa Slovalco; E – obmedzená dostupnosť plynu; F – ENTSO-E)* |

Takýto vývoj cezhraničných obchodných výmen a zmeny charakteru zdrojovej základne v regióne CCE, kedy klesá inštalovaný výkon elektrární so stabilnou výrobou a rastie inštalovaný výkon zariadení na výrobu elektriny s vysokou fluktuáciou výroby, sa prejaví aj na charaktere využívania NTC na slovenských cezhraničných profiloch. Na cezhraničnom profile CZ🡪SK je úroveň NTC v roku 2027 dosiahnutá 29 až 43 % času v roku. Podobné využitie je aj na profile PL🡪SK. Na cezhraničnom profile SK🡪UA, ktorý má najnižšiu hodnotu NTC (400 MW), bola zo všetkých slovenských cezhraničných profilov najčastejšie dosiahnutá úroveň NTC, a to 37 % až 45 % času v roku. Je možné predpokladať, že v prípade zvýšenia NTC by sa objem cezhraničných výmen na tomto profile mohol zvýšiť.

### Vývoj reálnych cezhraničných výmen

Na účel porovnania reálnych cezhraničných výmen na profiloch PS SR v súčasnosti s hodnotami v rozvojových časových horizontoch sú na obrázku č. 5.4.2\_1 znázornené hodnoty tranzitných tokov cez ES SR v závislosti od salda ES SR v roku 2021 a v jednotlivých variantoch časových horizontov 2027 a 2032. Hodnoty v roku 2021 sú v hodinovom rozlíšení, a hodnoty v rokoch 2027 a 2032 sú deterministicky stanovené pre jednotlivé varianty.

Sieťovými výpočtami boli analyzované stavy, ktorých tranzit je na úrovni priemerného tranzitu v roku 2017 a stavy so zvýšeným tranzitom, ktoré sú na úrovni 95. percentilu z roku 2021. Z obrázka č. 5.4.2\_1 je viditeľné, že analyzované varianty pre časové horizonty 2027 a 2032 boli posudzované aj pre horšie stavy z pohľadu salda a tranzitu cez PS SR v roku 2021 tak, aby bola overená dostatočnosť dimenzovania PS SR z pohľadu obmedzujúcich prvkov.

|  |
| --- |
|  |
| ***Obrázok č. 5.4.2\_1 Porovnanie reálnych cezhraničných výmen z roku 2021 s jednotlivými variantami v časových horizontoch 2027 a 2032*** |

## Ustálený chod sústavy a kontrola platnosti N-1 kritéria

Fyzikálne interpretácie výsledkov výpočtov boli spracované pre jednotlivé varianty časových horizontov 2027 a 2032 uvedené v kapitole 4.3. V rámci variantov bol posudzovaný vplyv viacerých projektov, ako rozvoj transformácie PS/RDS a tiež posilnenie vnútorných a medzištátnych vedení PS v záujme zvýšenia bezpečnosti a spoľahlivosti prevádzky.

Úzkym miestom v PS SR, ktoré je potrebné vyriešiť plánovanými investičnými opatreniami na strane SEPS, je vysoko zaťažené prepojenie V. Ďur – Levice. K výraznému odľahčeniu tohto profilu dôjde po prepojení vedenia V. Ďur – Göd, a to približne o veľkosť toku výkonu smerujúceho týmto prepojením do Maďarska.

Ďalšie potenciálne úzke miesta sa týkajú profilu SK – CZ, prípadne SK – HU. V týchto prípadoch nejde o preťažovanie zariadení, ale o dosiahnutie sledovanej hranice zaťaženia niektorých vedení pri zvýšenom tranzite a výpadku iného vedenia bez vplyvu na spoľahlivosť a bezpečnosť prevádzky PS SR.

V sieťových výpočtoch sa uvažuje s integráciou OZE podľa INECP a cieľov Fit for 55. Tento navýšený výkon OZE v ES SR nespôsobuje úzke miesta v PS. Úzke miesta v PS sú spôsobené najmä vysokými tranzitnými tokmi, ktoré sú v súčasnosti vyvolané nadbytkom elektrického výkonu na severo-západe Európy a deficitom elektrického výkonu na juho-východe Európy.

Rastúca integrácia OZE do sústavy ovplyvňuje fungovanie energetických systémov, a to aj schopnosť udržať stabilnú frekvenciu a reagovať na systémové poruchy. Je to preto, že dostupná zotrvačnosť synchrónnych generátorov, ktorá pomáha pri tlmení oscilácií systému, sa znižuje, pretože nárast OZE, ako sú VTE a FVE, je zároveň sprevádzaný odpájaním konvenčných generátorov.

V súčasnosti sa v podmienkach SR rieši problematika pretokov jalového elektrického výkonu z DS do PS. Tento problém je spôsobený najme nasledujúcimi faktormi:

* väčšia miera kabelizácie v nízkonapäťových a vysokonapäťových sústavách v DS,
* zmena charakteru odberu elektrickej energie koncových odberateľov v DS,
* nárast decentralizovaných zdrojov elektrickej energie, a teda odľahčovanie DS.

Cieľom je stanoviť také hranice pretokov jalového elektrického výkonu z DS do PS, aby jeho kompenzácia v jednotlivých sústavách DS a PS bola celospoločensky najekonomickejšia.

## Kapacita pripojenia v miestach pripojenia PRDS do PS

Hodnota kapacity pripojenia (ďalej aj ako „KP“) pre odber z PS a hodnota KP pre dodávku do PS pre prevádzkovateľa RDS, je maximálna využiteľnosť technického dimenzovania pripojenia v každom jednotlivom mieste pripojenia (ďalej aj ako „MP“) jeho zariadení do PS v základnom zapojení ES SR, odsúhlasenom prevádzkovateľom PS. V prípade požiadavky prevádzkovateľa RDS a následnej dohody s prevádzkovateľom PS v Zmluve o pripojení medzi prevádzkovateľom PS a prevádzkovateľom RDS je možné hodnoty KP pre dodávku do PS znížiť, minimálne však na hodnotu 0 MW.

Metodika na výpočet KP pre odber z PS a KP pre dodávku do PS v miestach pripojenia PRDS do PS a metodika na výpočet maximálnej bilancie uzlovej oblasti, je uvedená v Technických podmienkach SEPS, dokument F, kapitola F5. Hodnoty KP pre odber z PS a KP pre dodávku do PS pre prevádzkovateľa RDS závisia od výšky inštalovaného výkonu transformátorov PS/RDS v MP do PS a  od zapojenia transformátorov PS/RDS v rámci jednotlivých UO. Hodnoty inštalovaných výkonov transformátorov PS/RDS v súčasnom stave a v sledovaných časových horizontoch 2027 a 2032 sú uvedené na obrázku č. 5.6\_1. Z obrázka je vidieť očakávaný nárast inštalovaného výkonu transformátorov PS/RDS v regióne ZSD a SSD, a taktiež odstavenie 220 kV sústavy z prevádzky a jej čiastočnú náhradu 400 kV sústavou, čo ovplyvní veľkosť nielen hodnoty KP pre odber z PS a KP pre dodávku do PS, ale aj maximálnu bilanciu jednotlivých UO. Uvedené hodnoty je potrebné sledovať z hľadiska kontroly dostatočnosti transformačného výkonu v ES SR.

|  |
| --- |
|  |
| ***Obrázok č. 5.6\_1 Inštalovaný výkon transformátorov a jeho navýšenie podľa časového horizontu*** |

Pozn. č. 1: Na obrázku nie sú uvádzané transformátory, ktoré nie sú uvažované v prevádzke v základnom zapojení.


Pozn. č. 2: T401 Gabčíkovo sa v súčasnosti podieľa na napájaní UO Podunajské Biskupice – Gabčíkovo. V rokoch 2027 a 2032 sa s ním uvažuje len pre potreby vyvedenia výkonu z VE Gabčíkovo do PS.

Pozn. č. 3: T402 H. Ždaňa – v roku 2022 slúži na zásobovanie Slovalco, a.s. V rokoch 2027 a 2032 sa bude podieľať na zásobovaní RDS.

## Prenosové kapacity cezhraničných profilov

Výpočty prenosových kapacít na jednotlivých cezhraničných profiloch PS SR boli vykonané v  importných aj exportných smeroch, aj keď v súčasnom stave prevládajú toky výkonov cez PS SR v smere zo severozápadu na juh.

Hodnoty maximálnych prenosových kapacít slovenských cezhraničných profiloch sú informatívne, nezáväzné, a platia len pre daný analyzovaný variant, v ktorom boli všetky vedenia PS a transformátory (systémové a PS/RDS) v prevádzke a neboli uvažované žiadne údržbové stavy elektroenergetických zariadení v ES SR. Počas údržbových stavov hodnoty maximálnych prenosových kapacít na cezhraničných profiloch dosahujú nižšie hodnoty. Výsledky výpočtov zobrazených na Obrázku č. 5.7\_1 majú za cieľ ukázať vplyv uvažovaných rozvojových zámerov v PS SR v jednotlivých vybraných scenároch na hodnoty maximálnych prenosových kapacít na cezhraničných profiloch PS SR.



***Obrázok č. 5.7\_1 Výsledné hodnoty maximálnych prenosových kapacít vo vybraných časových horizontoch***

Z topologických zmien v PS SR medzi rokmi 2027 a 2032 (pozri kapitola 4.3.), podstatnejšie vplývajúcich na zmeny hodnôt maximálnych prenosových kapacít na cezhraničných profiloch, je na základe výpočtov dôležité spomenúť likvidáciu 220 kV sústavy v regióne stredného a západného Slovenska, najmä likvidáciu posledného 220 kV cezhraničného vedenia V270 P.Bystrica - Lískovec na profile SK-CZ. Odstavenie V270 spôsobí nárast maximálnej prenosovej kapacity na profile CZ-SK v importnom smere o 26 % a nárast maximálnej prenosovej kapacity na profile SK-PL v importnom smere o 7 % a exportnom smere o 27 %. Na ostatné analyzované cezhraničné profily má odstavenie vedenia V270 z prevádzky zanedbateľný vplyv.

## Skratové pomery v PS SR

Výpočty skratových pomerov v PS slúžia na účel dimenzovania zariadení PS SR. Z tohto dôvodu  je potrebné výpočtom stanoviť maximálne skratové prúdy pre časové horizonty 2027 a 2032, pri základnom zapojení ES SR podľa „očakávaného“ scenára, charakterizovaného v kapitole 4.2.

Výpočet maximálnych skratových prúdov je v súlade s normou „*STN EN 60909 Skratové prúdy v trojfázových sústavách striedavého prúdu*“. Vypočítané maximálne skratové prúdy v jednotlivých rozvodniach PS SR sú porovnávané s ich skratovou odolnosťou.

V rámci výpočtov maximálnych skratových prúdov boli identifikované nasledovné úzke miesta:

Najvýraznejší vplyv nárastu maximálnych skratových prúdov v PS majú nasledujúce predpokladané zmeny v ES SR, uvažované pri výpočtoch:

* pripájanie nových subjektov do PS, najme výrobcov,
* budovanie novej infraštruktúry PS,
  + nové vedenia zvyšujú skratové pomery v rozvodniach do ktorých sú zaústené,
  + nové transformátory PS/DS zvyšujú skratové pomery v DS.

Na základe horeuvedeného SEPS pristupuje k takým prevádzkovým a investičným opatreniam, aby neboli prekračované skratové odolnosti rozvodní SEPS.

Uvedené zmeny majú vplyv najmä na elektricky blízke ESt. Dimenzovanie zariadení SEPS je plánované v súlade s nárastom maximálnych skratových prúdov tak, aby nemohlo dôjsť k ich poškodeniu z dôvodu zanedbania týchto poznatkov.

Odstavením 220 kV sústavy z prevádzky dochádza k poklesu maximálnych skratových prúdov, a tým aj tvrdosti zostávajúcej 220kV siete.

V rozvodniach, ktoré sú prebudované na napäťovú hladinu 400 kV dochádza k výraznému nárastu tvrdosti siete. Odstavovanie 220 kV sústavy  z prevádzky je realizované v spolupráci s užívateľmi pripojenými do PS tak, aby bola SEPS naďalej schopná plniť zmluvne dohodnuté záväzky voči týmto užívateľom.

# Zásadné rozvojové zámery SEPS

## Rozvoj prenosovej sústavy a požiadavky užívateľov PS SR

Rozvoj PS SR a s tým súvisiaca potreba plánovania jednotlivých investičných opatrení reflektuje požiadavky ako existujúcich, tak aj potenciálnych nových užívateľov PS SR, zohľadňuje potenciálny rozvoj elektroenergetiky SR v zmysle INECP, ako aj požiadavky na obmenu existujúcej infraštruktúry PS z dôvodu dosiahnutia projektovaných životností zariadení a vyhodnotenia ich aktuálneho stavu ako nevyhovujúceho. Požiadavky nových užívateľov, smerujúce k potrebe posilnenia topológie PS SR, sú na SEPS spravidla predkladané „priamo“ prostredníctvom žiadosti o pripojenie do PS, resp. prostredníctvom žiadosti o stanovisko SEPS k vydaniu osvedčenia na výstavbu energetického zariadenia v zmysle zákona č. 251/2012 Z. z. (ďalej len „Žiadosti o stanovisko PPS“). Čo sa týka požiadaviek existujúcich užívateľov, títo majú možnosť požiadať SEPS o posilnenie prenosovej sústavy v súlade s postupom v Prevádzkovom poriadku prevádzkovateľa prenosovej sústavy Slovenská elektrizačná prenosová sústava, a.s. Tieto požiadavky sú komplexne posúdené v najbližšom spracovaní interného dokumentu „Plánu rozvoja prenosovej sústavy“ (ďalej len „PR“) a sú vždy sú preverené aj samostatnou štúdiou vplyvu na ES SR, resp., štúdiou pripojiteľnosti do PS SR.

Potreba rozšírenia PS SR však môže vychádzať aj zo záverov vyššie spomínaného PR, nakoľko v zmysle zákona č. 251/2012 Z. z. a Technických podmienok prístupu a pripojenia, pravidiel prevádzkovania prenosovej sústavy sú všetci užívatelia PS SR povinní predkladať vstupné podklady pre jeho spracovanie. PR okrem toho zohľadňuje aj rozvoj prevádzkovateľov susedných PS a je v súlade s TYNDP ENTSO-E.

Ambiciózny energetický prechod smerom k uhlíkovej neutralite do roku 2050, s 55 % poklesom emisií CO2 do roku 2030, rastúcou elektrifikáciou (najmä priemyslu, ale aj dopravy a domácností), postupným útlmom prevádzky fosílnych zdrojov na výrobu elektriny a rastúcim podielom obnoviteľných zdrojov si vyžadujú dostupnú a bezpečnú elektrizačnú sústavu.

Výroba elektriny z OZE v závislosti od počasia je na rozdiel od minulosti decentralizovane pripájaná do distribučných sústav, no aj posilnenie a rozvoj prenosovej sústavy je predpokladom integrácie OZE. Jednou z hlavných výziev je odstránenie úzkych miest, inteligentnejšie fungovanie sústavy a zabezpečenie dostupnosti zdrojov primeraným spôsobom a včas. Plánovaná modernizácia prenosovej sústavy je nevyhnutná, aby neustále rastúca spotreba elektrickej energie nespôsobovala výpadky či dokonca dlhodobejšie obmedzenia odberateľov, najmä v DS.

Medzi investičné potreby SR z hľadiska prechodu na zelenú ekonomiku patria aj investície do zvýšenia schopnosti elektrizačnej sústavy pripájať zariadenia využívajúce OZE vrátane zvýšenia flexibility sústavy pre FVE a VTE. Rozvoj elektrizačnej sústavy je potrebné zintenzívniť, aby sa zvýšila energetická bezpečnosť a podporila sa elektrifikácia na báze OZE. Inak môže byť ohrozená bezpečnosť dodávok elektriny, ako aj zníženie kvality prevádzky sústavy, čo v konečnom dôsledku môže mať veľký negatívny vplyv na hospodárstvo a priemysel v SR. Z pohľadu PS je cieľom vytváranie takých podmienok, aby rast požiadaviek zo strany užívateľov DS na zásobovanie elektrinou nebol sprevádzaný poklesom kvality.

Rozvoj ES SR je kľúčovou súčasťou zelenej transformácie. Cieľom je rozvoj PS vrátane vytvárania dostatočnej kapacity v PS, aby sa umožnilo pripojenie ďalších obnoviteľných zdrojov do ES SR. V dlhodobom horizonte práve tieto zdroje prispejú k plneniu klimatických cieľov Slovenskej republiky a celej EÚ, ako aj môžu - aspoň čiastočne - nahradiť zdroje spaľujúce primárne palivá, dovážané z Ruska.

Pre zaistenie energetickej bezpečnosti a odolnosti SR je kľúčové disponovať robustnou PS s dostatkom regulačného výkonu a primeranou DS.

SEPS investuje do prestavby svojich ESt do diaľkového riadenia s bezobslužnou prevádzkou. Týmto sa ESt významným spôsobom modernizujú, digitalizujú a prispôsobujú novým prevádzkovým, bezpečnostným a spoľahlivostným požiadavkám, ale aj požiadavkám na vysokú energetickú účinnosť prenosu. Energetická účinnosť je pre dlhodobú udržateľnosť nevyhnutná. V nadväznosti na očakávané výzvy spojené s integráciou OZE do sústavy budú kladené zvýšené nároky na prenosovú sústavu.

Medzi priority SEPS patria investičné zámery, prostredníctvom ktorých bude zabezpečené:

* náhrada nevyhnutných častí 220 kV prenosovej sústavy, postupne odstavovaných z prevádzky, 400 kV zariadeniami;
* prechod elektrických staníc z miestneho a diaľkového ovládania na diaľkové riadenie vrátane komplexnej modernizácie;
* posilňovanie infraštruktúry PS pre plnenie povinností a záväzkov SR v zmysle národnej a medzinárodnej legislatívy (napr. ciele v rámci INECP, FitFor55, REPowerEU);
* primeraná kapacita pre užívateľov sústavy, predovšetkým pre prevádzkovateľov DS (napr. výmena transformátorov 400 kV/110 kV pre napájanie DS za stroje s vyšším inštalovaným výkonom alebo projekty výstavby nových transformácií 400 kV/110 kV pre napájanie DS);
* dostatočná kapacita SK cezhraničných profilov pre medzinárodný prenos elektriny.

Pri rekonštrukciách existujúcich a výstavbe nových elektrických staníc v rámci PS SR je dlhodobým cieľom SEPS používať najmodernejšie prístroje a zariadenia, ktoré spĺňajú prísne požiadavky na bezpečnú a spoľahlivú prevádzku PS SR, ako aj požiadavky na ich dostatočne dlhú bezporuchovú prevádzku s minimálnymi nárokmi na vykonávanie revíznych a údržbových činností. To isté platí aj pri výstavbe či rekonštrukcii elektrických vedení, ale aj všetkých sekundárnych zariadení, potrebných na prevádzku, riadenie a ovládanie PS SR.

## Útlm sústavy na napäťovej hladine 220 kV

Ide o dlhodobý zámer SEPS, ktorý súvisí nielen s tým, že ďalší rozvoj PS na tejto napäťovej hladine už nie je plánovaný, ale aj s tým, že je potrebné systematicky a kontinuálne plánovať a uvažovať aj s likvidáciou jestvujúcich zariadení 220 kV PS. Práve pri likvidácii týchto zariadení je snahou SEPS:

* v maximálnej možnej miere ponúkať predovšetkým vedenia 220 kV na odkúpenie užívateľom PS, ktorí sú na tejto napäťovej hladine pripojení do PS – ide najmä o prevádzkovateľov RDS, ktorí by tieto vedenia alebo aspoň ich koridory mohli využívať pre potreby distribúcie elektriny;
* v prípade náhrady 220 kV PS v maximálnej možnej miere budovať novú infraštruktúru 400 kV tak, aby sa likvidácia 220 kV zariadení započítavala do investičných nákladov;
* nových užívateľov PS pripájať do sústavy na napäťovej hladine 400 kV.

|  |  |
| --- | --- |
| **Názov vedenia** | **Predpokladaný rok odstavenia z prevádzky** |
| **V280** | 2023 |
| **V071, V072** | 2024 |
| **V283\*** | 2025 |
| **V270, V271, V273** | 2028 |
| **V281, V282** | 2036 |
| \*Nevyhnutnou podmienkou odstavenia V283 je spustenie transformácie 400/110 kV v Senici do prevádzky | |

**Tab. č. 6.2\_1 Prehľad termínov odstavenia 220 kV vedení z prevádzky**

|  |  |
| --- | --- |
| **Názov stanice** | **Predpokladaný rok odstavenia z prevádzky** |
| **Senica** | 2025 |
| **Križovany** | 2027 |
| **Považská Bystrica** | 2028 |
| **Lemešany** | 2028 |
| **Sučany** | 2036 |

**Tab. č. 6.2\_2 Prehľad odstavenia elektrických staníc 220 kV z prevádzky**

SEPS predpokladá, že po roku 2028 budú v ES SR v prevádzke na hladine 220 kV R220 kV Lemešany, jednoduché vedenie V273 Sučany – Lemešany, dvojité vedenie V281/282 Sučany – Široká a  transformátory T401, 400/220 kV, a T201, 220/110 kV, spolu s R220 kV Sučany pre potreby zásobovania užívateľov OFZ a SSD. Z prevádzky budú odstavené všetky ostatné 220 kV vedenia vrátane cezhraničných vedení V270 (okolo 2028) a V280 (01/2023). Budúcnosť pripojenia priamych odberateľov do PS po zrušení 220 kV PS SR je predmetom samostatných rokovaní. Prípadné zrušenie 220 kV vedení však neovplyvní stabilitu dodávok pre priamych odberateľov elektriny z tejto napäťovej hladiny.

SEPS bude aj naďalej pokračovať v prestavbe svojich ESt do diaľkového riadenia s bezobslužnou prevádzkou. Týmto sa ESt súčasne významným spôsobom modernizujú a prispôsobujú novým prevádzkovým, bezpečnostným a spoľahlivostným požiadavkám, ale aj požiadavkám na vysokú energetickú účinnosť prenosu. V prípade ESt na napäťovej úrovni 220 kV s transformáciou 220/110 kV sa s realizáciou diaľkového riadenia už neuvažuje (pokiaľ sa tak nestalo už v minulosti).

Riadený postupný útlm 220 kV PS SR považuje SEPS za opatrenie súvisiace so zabezpečením riadenia energetickej efektívnosti prenosovej sústavy. SEPS takto postupne odstavuje staré a energeticky náročné zariadenia 220 kV PS a v prípade opodstatnenia ich vymieňa za moderné zariadenia 400 kV PS. Medzi ďalšie takéto investície sa dá zaradiť aj výmena transformátorov PS/RDS, pretože dnešné moderné transformátory už spĺňajú oveľa prísnejšie kritériá čo sa týka veľkosti strát pri transformácii elektriny. Použitím nových typov lán s vyššou prenosovou schopnosťou na novovybudovaných elektrických vedeniach sa zvýši energetická efektívnosť prenosu elektriny, avšak využitie existujúcich stožiarov vedení PS je potrebné preveriť staticko-dynamickým posúdením oceľovej konštrukcie konkrétneho prenosového vedenia. Tieto koncepčné opatrenia sú síce finančne nákladné, ale z dlhodobého hľadiska výhodné pre zlepšenie energetickej efektívnosti a dosiahnutia úspor energie vlastnej elektroenergetickej infraštruktúry SEPS.

## Vnútroštátne investičné zámery

|  |  |
| --- | --- |
| **Súbor stavieb - Transformácia 400/110 kV Senica** | |
|  |  |
| **Umiestnenie** | **Popis** |
| Trnavský kraj okres Senica | Prechod ESt Senica z napäťovej úrovne 220 kV na úroveň 400 kV vrátane náhrady transformácie 220/110 kV transformáciou 400/110 kV, súvisí s dlhodobým zámerom SEPS utlmiť rozvoj 220 kV PS SR. Posilňovanie PS/RDS transformácie a zvýšenie transformačného výkonu je nevyhnutné z dôvodu očakávaného nárastu zaťaženia v tejto oblasti. Umožnená bude aj ďalšia integrácia OZE do DS, ktorá je takisto podmienená komplexným posilnením a rozvojom tak PS, ako aj DS. Touto investičnou akciou bude zabezpečené spoľahlivé a optimálne napájanie RDS v uzlovej oblasti Senica - Stupava.  Realizácia investície je nevyhnutná aj vo vzťahu záväzku SEPS voči ČEPS podľa prevádzkovej zmluvy udržiavať hodnoty napätia na cezhraničnom vedení v dohodnutých limitoch, nakoľko súčasťou projektu je aj vybudovanie kompenzačných tlmiviek 60 MVAr.  Prechod na napäťovú úroveň 400 kV v lokalite ESt Senica bude realizovaný výstavbou novej rozvodne R400 kV v rozsahu šiestich polí, zaslučkovaním existujúceho cezhraničného 400 kV vedenia V424 Križovany (SR) – Sokolnice (ČR) a inštalovaním nového transformátora T401, 400/110 kV, 350 MVA vrátane kompenzačnej tlmivky 60 MVAr. Investícia bude realizovaná za prevádzky R220 kV. V čase schvaľovania tohto dokumentu prebieha výber zhotoviteľa stavby (platí to aj pre časť projektu pre zaslučkovanie vedenia V424 do novej R400 kV). |
| C:\Users\ps7474\Desktop\fc421589df3bcf93a5731bd968c73b1b.jpg |
| Schematické zobrazenie | |
|  | |
|  | |
| Doplňujúce informácie | |
| Realizačné práce sa plánujú v dvoch etapách. V 1. etape bude existujúca R220 kV iba čiastočne zdemontovaná a bude vybudovaná R400 kV s transformátorom 400/110 kV a kompenzačnou tlmivkou 33 kV, 60 MVAr. V 2. etape bude zdemontovaná zvyšná časť R220 kV spolu s T201 a nová R400 kV bude po odstránení existujúcej budovy spoločných prevádzok SEPS kompletne dokončená. Pre zaistenie bezpečnej a spoľahlivej dodávky elektriny pre ZSD bude pripojenie R400 kV Senica do sústavy 400 kV realizované dvomi jednoduchými 400 kV vedeniami vedenými v blízkosti trasy existujúcich 220 kV vedení V283 a V280. | |

|  |  |
| --- | --- |
| **Prechod ESt Sučany do diaľkového riadenia** | |
|  |  |
| **Umiestnenie** | **Popis** |
| Žilinský kraj okres Martin | V rámci tejto investičnej akcie bude realizovaná rekonštrukcia existujúcej R400 kV na rozvodňu nového typu (čím sa dosiahne jej obnova a inovácia na najmodernejší štandard) a bude inštalovaný nový transformátor 400/110 kV spolu s vybudovaním novej R110 kV (v majetku SEPS).  Cieľom vybudovania transformácie 400/110 kV je udržanie bezpečnosti a spoľahlivosti napájania užívateľov OFZ a SSD z PS aj po plánovanom odstavení vedenia V273 Sučany – Lemešany z prevádzky. Transformátor T402 bude slúžiť aj ako náhrada za T201 Sučany v jeho údržbových stavoch, ako aj po jeho definitívnom odstavení po roku 2035.  Súčasťou tohto IPR bude aj výstavba nového stanovišťa tlmivky a príslušného 33 kV poľa a následná inštalácia skupiny kompenzačných tlmiviek 3x30 MVAr do terciárneho vinutia T401 Sučany, presunutej od T402 z ESt Voľa. Pôvodná skupina tlmiviek (3x20 MVAr) bude v ESt Sučany zdemontovaná a presunutá k T402 v ESt Voľa namiesto spomínanej skupiny tlmiviek 3x30 MVAr. Kompenzačný výkon v ESt Sučany sa tým zvýši zo súčasných 150 MVAr na 180 MVAr.  Projekt je v čase schvaľovania tohto DPRPS vo fáze obstarávania inžinierskych a projektových činností. |
| C:\Users\ps7474\Desktop\fc421589df3bcf93a5731bd968c73b1b.jpg |
| Schematické zobrazenie | |
|  | |
|  | |
| Doplňujúce informácie | |
| Po prepojení vedení V271 a V275 pred ESt Bystričany, ktoré sa udialo v roku 2022 (po jej prechode na napäťovú hladinu 400 kV) bude budúce odstavenie V273 Lemešany – Sučany znamenať zníženie bezpečnosti zásobovania užívateľov OFZ a SSD z ESt Sučany, čomu efektívne zabráni inštalácia nového T402 Sučany. Dispozičné umiestnenie nového T402 počíta aj s budúcim umiestnením kompenzačných tlmiviek do jeho terciárneho vinutia. | |

|  |  |
| --- | --- |
| **Nová transformácia 400/110 kV Križovany** | |
| **Umiestnenie** | **Popis** |
| Trnavský kraj okres Trnava | Realizáciou tohto investičného zámeru sa vyrieši napájanie spoločnosti Duslo, a. s., z PS a zvýši sa spoľahlivosť zásobovania ZSD po dožití pôvodného transformátora T401, 400/220 kV.  Projekt sa bude realizovať v rozsahu:   * nový T401, 400/110 kV, 350 MVA * nová R110 kV SEPS, vybudovaná na mieste dnešnej R220 kV SEPS.   Projekt je v čase schvaľovania tohto DPRPS vo fáze obstarávania inžinierskych a projektových činností. |
| C:\Users\ps7474\Desktop\fc421589df3bcf93a5731bd968c73b1b.jpg |
| Schematické zobrazenie | |
|  | |
|  | |
| Doplňujúce informácie | |
| Existujúce vedenie V279 Križovany – Šaľa bude slúžiť aj naďalej, no na napäťovej hladine 110 kV. | |

|  |  |
| --- | --- |
| **Súbor stavieb - Transformácia 400/110 kV Ladce** | |
|  |  |
| **Umiestnenie** | **Popis** |
| Trenčiansky kraj okres Ilava | Tento investičný zámer slúži ako náhrada za transformáciu 220/110 kV v Považskej Bystrici. Ide o ďalší krok v postupnom útlme 220 kV sústavy. Projekt sa bude realizovať v rozsahu:   * nová R400 kV SEPS, * nové transformátory T401 a T402, 400/110 kV, každý 350 MVA, * nová R110 kV SEPS (na účel vyvedenia výkonu z novej transformácie do RDS).   Termín likvidácie R220 kV Považská Bystrica vrátane transformácie 220/110 kV v tejto ESt je predbežne stanovený na rok 2028. Projekt je v čase schvaľovania tohto DPRPS vo fáze obstarávania inžinierskych a projektových činností. |
| C:\Users\ps7474\Desktop\fc421589df3bcf93a5731bd968c73b1b.jpg |
| Schematické zobrazenie | |
|  | |
|  | |
| Doplňujúce informácie | |
| Projekt úzko súvisí so zámerom SEPS a ČEPS vybudovať cezhraničné vedenie z tejto novej ESt Ladce do ESt Otrokovice (ČR)[[7]](#footnote-8).  SEPS plánuje ešte v rámci tohto projektu aj inštaláciu suchých kompenzačných tlmiviek 2x 2x45 MVAr do terciárnych vinutí nových transformátorov T401 a T402, ako aj stavebnú prípravu pre vybudovanie nového poľa v R400 kV pre potreby zaústenia budúceho vedenia 1x400 kV Ladce – Bystričany. Tieto doplňujúce investičné zámery sú vo fáze prípravy investičnej požiadavky. | |

|  |  |
| --- | --- |
| **Výmena transformátora T401 a kompenzačné tlmivky v ESt Varín** | |
|  |  |
| **Umiestnenie** | **Popis** |
| Žilinský kraj okres Žilina | Cieľom projektu je výmena transformátora T401, ktorý je na pokraji svojej technickej životnosti a to z dôvodu opakovaných problémov s priechodkou 400 kV vo fáze L1. Preto pristúpila SEPS k jeho výmene. Súčasťou projektu je aj inštalácia kompenzačných tlmiviek 2x45 MVAr do terciárneho vinutia nového T401 z dôvodu riešenia opakovane sa vyskytujúcich nepriaznivých stavov vysokého napätia v tejto časti PS SR.  Pre projekt v čase schvaľovania tohto DPRPS prebieha proces výberu zhotoviteľa stavby. |
| C:\Users\ps7474\Desktop\fc421589df3bcf93a5731bd968c73b1b.jpg |
| Schematické zobrazenie | |
|  | |
|  | |
| Doplňujúce informácie | |
| V rámci tohto IPR budú vymenené aj prístrojové transformátory prúdu a napätia vo všetkých poliach R400 kV, okrem poľa č. 8. Vymieňať sa budú aj prístrojové transformátory napätia v poli pre dispečerské meranie. Tento stav bude zachovaný až do doby, kedy bude realizovaná rekonštrukcia existujúcej R400 kV na nový typ rozvodne spolu s prechodom ESt Varín do diaľkového riadenia (plánovane okolo roku 2029). | |

|  |  |
| --- | --- |
| **Prechod ESt Varín do diaľkového riadenia** | |
|  |  |
| **Umiestnenie** | **Popis** |
| Žilinský kraj okres Žilina | Cieľom tohto IPR je obnova R400 kV a jej inovácia na najmodernejšie zariadenia vrátane prechodu do diaľkového riadenia.  Projekt je vo fáze zámeru, o definitívnom rozsahu a harmonograme realizácie sa ešte bude rozhodovať. |
| C:\Users\ps7474\Desktop\fc421589df3bcf93a5731bd968c73b1b.jpg |
| Schematické zobrazenie | |
|  | |
|  | |
| Doplňujúce informácie | |
|  | |

|  |  |
| --- | --- |
| **Súbor stavieb – Prechod ESt Liptovská Mara do diaľkového riadenia** | |
|  |  |
| **Umiestnenie** | **Popis** |
| Žilinský kraj okres Liptovský Mikuláš | Cieľom projektu je prechod ESt Liptovská Mara do diaľkového riadenia vrátane komplexnej modernizácie a inovácie zariadení ESt. Súčasťou projektu je aj výmena transformátorov T401 a T402, ktorých inštalovaný výkon bude závisieť od požiadavky SSD.  Projekt je vo fáze zámeru, o definitívnom rozsahu a harmonograme realizácie sa ešte bude rozhodovať. |
| C:\Users\ps7474\Desktop\fc421589df3bcf93a5731bd968c73b1b.jpg |
| Schematické zobrazenie | |
|  | |
|  | |
| Doplňujúce informácie | |
| V ESt Liptovská Mara boli v roku 2021 inštalované do terciárnych vinutí existujúcich T401 a T402 kompenzačné tlmivky (2x45 MVAr, prepínateľné medzi T401 a T402; 10,5 kV) na elimináciu stavov zvýšeného napätia v oblasti od ESt Varín, cez ESt Sučany, ESt Medzibrod, ESt Liptovská Mara (aj R400 kV Čierny Váh) až po ESt Spišská Nová Ves. V rámci prechodu ESt L. Mara do diaľkového riadenia budú spolu s transformátormi vymenené aj kompenzačné tlmivky (2x 2x45 MVAr; 33 kV). | |

|  |  |
| --- | --- |
| **Výmena transformátora T402 a inštalácia kompenzačných tlmiviek ESt Podunajské Biskupice** | |
|  |  |
| **Umiestnenie** | **Popis** |
| Bratislavský kraj okres Bratislava II | Cieľom projektu je výmena transformátora T402 (250 MVA), ktorý je na konci životnosti, za nový, s inštalovaným výkonom 350 MVA vrátane inštalovania kompenzačných tlmiviek do terciárneho vinutia. Nový T402 bude osadený na pôvodnom stanovišti (po nevyhnutnej rekonštrukcii stanovišťa). Vymenené bude tiež 400 kV prepojenie medzi R400 kV a transformátormi T402 a T403 vrátane oceľových konštrukcií.  Investičný projekt je súčasťou projektu spoločného záujmu Danube InGrid, v rámci ktorého SEPS získala možnosť prefinancovať časť nákladov a v čase schvaľovania tohto DPRPS je vo fáze výberu zhotoviteľa stavby. |
| C:\Users\ps7474\Desktop\fc421589df3bcf93a5731bd968c73b1b.jpg |
| Schematické zobrazenie | |
|  | |
|  | |
| Doplňujúce informácie | |
|  | |

|  |  |
| --- | --- |
| **Súbor stavieb - Transformácia 400/110 kV Vajnory** | |
|  |  |
| **Umiestnenie** | **Popis** |
| Bratislavský kraj okres Bratislava III | Tento rozvojový zámer má vyriešiť posilnenie transformácie PS/RDS v západoslovenskom regióne z dôvodu očakávaného nárastu zaťaženia v tejto oblasti a zlepšiť spoľahlivosť a bezpečnosť napájania užívateľov RDS vrátane Bratislavy.  Rozsahom pôjde o vybudovanie novej R400 kV Vajnory s jedným transformátorom 400/110 kV vrátane kompenzačných tlmiviek 2x 45 MVAr. Spoločnosť ZSD vybuduje v tejto ESt distribučnú R110 kV. Do PS SR bude R400 kV pripojená zaslučkovaním vedenia V499 Stupava – Podunajské Biskupice, ktoré je dnes prevádzkované na napätí 110 kV.  Projekt je v čase schvaľovania tohto DPRPS vo fáze výberu zhotoviteľa inžinierskych a projektových činností. Časť projektu, týkajúca sa zaslučkovania V499 do novej R400 kV je vo fáze inžinierskych a projektových prác.  Investičný zámer je súčasťou projektu spoločného záujmu Danube InGrid, v rámci ktorého SEPS získala možnosť prefinancovať časť nákladov. |
| C:\Users\ps7474\Desktop\fc421589df3bcf93a5731bd968c73b1b.jpg |
| Schematické zobrazenie | |
|  | |
|  | |
| Doplňujúce informácie | |
|  | |

|  |  |
| --- | --- |
| **Výmena transformátora T401 v TR Stupava** | |
|  |  |
| **Umiestnenie** | **Popis** |
| Bratislavský kraj okres Bratislava III | Výmena transformátora T401 v ESt Stupava sa plánuje z dôvodu dosiahnutia jeho projektovanej životnosti. Pôjde o výmenu pôvodného transformátora 250 MVA na tom istom mieste (avšak na novom stanovišti) za nový s výkonom 350 MVA a s terciárnym napätím 33kV vrátane inštalácie kompenzačných tlmiviek 2x45 MVAr.  Projekt je v čase schvaľovania tohto DPRPS vo fáze inžinierskych a projektových činností.  Investičný zámer je súčasťou projektu spoločného záujmu Danube InGrid, v rámci ktorého SEPS získala možnosť prefinancovať časť nákladov. |
| C:\Users\ps7474\Desktop\fc421589df3bcf93a5731bd968c73b1b.jpg |
| Schematické zobrazenie | |
|  | |
|  | |
| Doplňujúce informácie | |
|  | |

|  |  |
| --- | --- |
| **Kompenzačné tlmivky v ESt Bošáca** | |
|  |  |
| **Umiestnenie** | **Popis** |
| Trenčiansky kraj okres Nové Mesto nad Váhom | Cieľom investičného projektu je vybudovanie kompenzačných tlmiviek o výkone 2x45 MVAr (10,5 kV) v terciári T402 s možnosťou prepájania do T401 v ESt Bošáca. Táto investičná akcia nadväzuje na projekt „Výmena transformátora T401 v ESt Stupava“, kde sa tlmivky 10 kV zdemontujú a presunú do ESt Bošáca.  Projekt je v čase schvaľovania tohto DPRPS vo fáze výberu dodávateľa inžinierskych a projektových činností. |
| C:\Users\ps7474\Desktop\fc421589df3bcf93a5731bd968c73b1b.jpg |
| Schematické zobrazenie | |
|  | |
|  | |
| Doplňujúce informácie | |
| Účelom vybudovania tlmiviek je regulácia zvýšených hodnôt napätia v prenosovej sústave v dôsledku očakávaných pretokov jalového výkonu z distribučnej sústavy prevádzkovateľa ZSD do prenosovej sústavy. | |

|  |  |
| --- | --- |
| **Kompenzácia ESt Spišská Nová Ves** | |
|  |  |
| **Umiestnenie** | **Popis** |
| Košický kraj okres Spišská Nová Ves | Cieľom tohto plánovaného projektu je vybudovanie kompenzačných tlmiviek 2x 2x45 MVAr (33 kV), ktoré budú pripojené prostredníctvom nových R33 kV k terciárnemu vinutiu transformátorov T401 a T402 (400/110/34 kV) v ESt Spišská Nová Ves.  Projekt je vo fáze prípravy investičnej požiadavky. |
| C:\Users\ps7474\Desktop\fc421589df3bcf93a5731bd968c73b1b.jpg |
| Schematické zobrazenie | |
|  | |
|  | |
| Doplňujúce informácie | |
| Účelom vybudovania tlmiviek je regulácia zvýšených hodnôt napätia v prenosovej sústave v dôsledku očakávaných pretokov jalového výkonu z distribučnej sústavy prevádzkovateľa VSD do prenosovej sústavy. | |

|  |  |
| --- | --- |
| **Kompenzácia 1x45 MVAr v ESt Voľa** | |
|  |  |
| **Umiestnenie** | **Popis** |
| Košický kraj okres Michalovce | Cieľom projektu je vybudovanie kompenzačných tlmiviek 1x45 MVAr (33 kV), ktoré budú pripojené prostredníctvom nového poľa R33 kV k terciárnemu vinutiu transformátora T402 (400/110/34 kV) v ESt Voľa.  Projekt je vo fáze prípravy investičnej požiadavky. |
| C:\Users\ps7474\Desktop\fc421589df3bcf93a5731bd968c73b1b.jpg |
| Schematické zobrazenie | |
|  | |
|  | |
| Doplňujúce informácie | |
| Účelom vybudovania tlmiviek je regulácia zvýšených hodnôt napätia v prenosovej sústave v dôsledku očakávaných pretokov jalového výkonu z distribučnej sústavy prevádzkovateľa VSD do prenosovej sústavy. | |

|  |  |
| --- | --- |
| **Kompenzácia ESt Spišská Nová Ves** | |
|  |  |
| **Umiestnenie** | **Popis** |
| Košický kraj okres Spišská Nová Ves | Cieľom projektu je vybudovanie kompenzačných tlmiviek 2x 2x45 MVAr (33 kV), ktoré budú pripojené prostredníctvom nových R33 kV k terciárnemu vinutiu transformátorov T401 a T402 (400/110/34 kV) v ESt Spišská Nová Ves.  Projekt je vo fáze prípravy investičnej požiadavky. |
| C:\Users\ps7474\Desktop\fc421589df3bcf93a5731bd968c73b1b.jpg |
| Schematické zobrazenie | |
|  | |
|  | |
| Doplňujúce informácie | |
| Účelom vybudovania tlmiviek je regulácia zvýšených hodnôt napätia v prenosovej sústave v dôsledku očakávaných pretokov jalového výkonu z distribučnej sústavy prevádzkovateľa VSD do prenosovej sústavy. | |

Inovácia elektrických vedení sa realizuje priebežne. Vo väčšine prípadov sa inovácia týka výmeny izolátorov a výmeny vodičov. Podľa potreby sa vykoná inovácia vo väčšom rozsahu, najmä v prípade potreby zvýšenia prenosovej schopnosti vedenia, kedy sa vyžaduje aj výmena stožiarov. Menšie údržbárske a opravárske zásahy vo forme obnovy náteru, čistenia ochranného pásma, termovíznych kontrol a pod., sa vykonávajú v réžii prevádzkových správ.

|  |  |
| --- | --- |
| **Inovácia vedenia V404** | |
|  |  |
| **Umiestnenie** | **Popis** |
| Žilinský kraj okresy Žilina, Kysucké Nové Mesto, Čadca | Cieľom projektu je obnova existujúceho jednoduchého 400 kV medzištátneho vedenia V404 Varín (SK) – Nošovice (CZ) v úseku od ESt Varín po štátnu hranicu s ČR, vrátane navýšenia prenosovej schopnosti vedenia.  Projekt je v čase schvaľovania tohto DPRPS vo fáze získavania potrebných povolení na realizáciu stavby. |
| C:\Users\ps7474\Desktop\fc421589df3bcf93a5731bd968c73b1b.jpg |
| Schematické zobrazenie | |
|  | |
|  | |
| Doplňujúce informácie | |
| Obnova vedenia sa plánuje realizovať formou výstavby nového vedenia 1x400 kV v pôvodnom koridore s navýšením prenosovej schopnosti na 2 400 A, čo spôsobí zvýšenie celkovej prenosovej schopnosti vedenia na 2000 A (limit bude na strane CZ). Avšak v miestach, kde dochádza ku kolízii s rozvojovými zámermi miest a obcí, alebo kde nie sú už dnes dodržiavané platné technické normy a legislatíva (tzn. kolízia vedenia s okolitými stavbami či zámermi municipalít, či už výšková alebo priestorová), bude trasovanie vedenia a jeho technické parametre v rámci povoľovacieho konania upravené tak, aby boli tieto kolízie odstránené.  Rozsah obnovy vedenia je nasledovný:   * demontáž existujúceho jednoduchého 400 kV vedenia V404 v celej trase od ESt Varín až po štátnu hranicu SR/ČR, * výstavba nového vedenia 1x400 kV v konfigurácii stožiarov MAČKA a jeho zaústenie v ESt Varín do pôvodného poľa č. 4. | |

|  |  |
| --- | --- |
| **Vedenie 2x400kV H. Ždaňa - lokalita Oslany** | |
|  |  |
| **Umiestnenie** | **Popis** |
| Trenčiansky a Banskobystrický kraj  okresy Prievidza, Partizánske a Žarnovica, Žiar nad Hronom | Cieľom projektu je zvýšiť spoľahlivosť a bezpečnosť pripojenia R400 kV Bystričany do PS. Ide o pokračovanie projektu „Súbor stavieb - Transformácia 400/110 kV Bystričany“, ktorý bol uvedený do prevádzky v roku 2021.  Projekt je v čase schvaľovania tohto DPRPS vo fáze získavania potrebných povolení. |
| C:\Users\ps7474\Desktop\fc421589df3bcf93a5731bd968c73b1b.jpg |
| Schematické zobrazenie | |
|  | |
|  | |
| Doplňujúce informácie | |
|  | |

|  |  |
| --- | --- |
| **Zaústenie V492 do ESt Levice** | |
|  |  |
| **Umiestnenie** | **Popis** |
| Nitriansky kraj  okresy Levice | Cieľom projektu je zaústenie vedenia V492 Veľký Ďur – Horná Ždaňa do R400kV v ESt Levice a prepojenie vedení V490 Veľký Ďur – Levice a V449 Veľký Ďur – št. hr. SR/HU (Göd) vrátane úprav sekundárnych zariadení v súvisiacich ESt SEPS.  Projekt je vo fáze prípravy investičnej požiadavky. |
| C:\Users\ps7474\Desktop\fc421589df3bcf93a5731bd968c73b1b.jpg |
| Schematické zobrazenie | |
|  | |
|  | |
| Doplňujúce informácie | |
| Vedenia 400 kV Veľký Ďur – Levice (V490 a V491) patria medzi úzke miesta vo vnútri prenosovej sústavy SR, čo má za následok neplnenie povinnosti SEPS podľa Nariadenia Európskeho parlamentu a Rady (EÚ) 2019/943 o vnútornom trhu s elektrinou, článok 16, odstavec 8, mať k dispozícii pre prenos elektriny minimálne 70% z kapacity každého vedenia PS.  Z hľadiska vplyvu na vysoko zaťažené prepojenia Veľký Ďur – Levice dochádza v prípade prepojenia vedení V490 Veľký Ďur – Levice a V449 Veľký Ďur – št. hr. SR/HU (Göd) k výraznému odľahčeniu vedení V490 a V491, a to približne do veľkosti toku výkonu vedenia V449. Týmto prepojením vznikne vedenie V449 Veľký Ďur – št. hr. SR/HU (Göd), kedy nedochádza k zaťaženiu a potrebe kontroly základného bezpečnostného kritéria N-1 vedení V490 a V491 nad sledovanú hranicu v základnom stave a ani pri údržbových stavoch.  Ďalším opatrením pre odstránenie uvedeného úzkeho miesta je práve zaústenie vedenia V492 Veľký Ďur – Horná Ždaňa do R400kV v ESt Levice. Z pohľadu vplyvu na zníženie zaťaženia úzkeho miesta PS SR medzi ESt Veľký Ďur a Levice je tento spôsob najlepším riešením daného problému. | |

|  |  |
| --- | --- |
| **Vedenie 2x400 kV Ladce - Bystričany** | |
|  |  |
| **Umiestnenie** | **Popis** |
| Nitriansky kraj  okresy Levice | Cieľom tohto zámeru je výstavba vedenia 2x400 kV medzi ESt Ladce a Bystričany (vyzbrojeného jedným poťahom) vrátane vybudovania príslušných polí v R400 kV a úprav sekundárnych zariadení v uvedených ESt.  Projekt je vo fáze zámeru, o jeho presnej podobe prebiehajú interné diskusie. |
| C:\Users\ps7474\Desktop\fc421589df3bcf93a5731bd968c73b1b.jpg |
| Schematické zobrazenie | |
|  | |
|  | |
| Doplňujúce informácie | |
| Pri uvažovaní uvedenia vedenia 1x400 kV Ladce (SK) – Otrokovice (CZ)[[8]](#footnote-9) do prevádzky po roku 2035 je z dôvodu plnenia bezpečnostného kritéria N-1 v ESt Bystričany, Ladce a Bošáca (do ktorej je vyvedený 3. reaktor EBO) výhodné vybudovať 400 kV vedenie v trase exitujúceho vedenia 220 kV V271 Považská Bystrica – Sučany, a to medzi ESt Ladce a ESt Bystričany. | |

Prehľad ostatných plánovaných investícií do elektrických vedení SEPS je na nasledujúcom obrázku, pričom je zobrazený začiatok a koniec výstavby (nie celý priebeh investičného projektu).

|  |
| --- |
| Poznámka:  1) len v prípade ak bloky č.5 a 6 EVO budú v prevádzke po roku 2023 |
| ***Obrázok č. 7.1.3\_1 Harmonogram investičných projektov na vedeniach SEPS*** |

## Cezhraničné investičné zámery

### Cezhraničný profil Slovensko – Česko

|  |
| --- |
|  |

SEPS a ČEPS uvažujú o možnosti navýšenia prenosovej kapacity SK – CZ profilu výstavbou nového vedenia z novej ESt Ladce 400/110kV smerom do Otrokovíc (ČR), kde sa uvažuje s využitím koridoru súčasného vedenia V270. Takéto riešenie je z časového, finančného aj koncepčného hľadiska pre SEPS najvýhodnejšie a je odsúhlasené na pracovnej úrovni aj so zástupcami ČEPS. Uvedenie do prevádzky sa predpokladá po roku 2035. Nevyhnutným predpokladom uvažovania tohto vedenia na slovenskej strane je uvedenie novej R400 kV Ladce do prevádzky. SEPS aj ČEPS majú stále snahu zaradiť výstavbu tohto vedenia aj na zoznam PCI projektov[[9]](#footnote-10).

### Cezhraničný profil Slovensko – Maďarsko

SEPS a MAVIR v súčasnosti nediskutujú o výstavbe nového prepojenia medzi Slovenskom a Maďarskom. V dlhodobom investičnom výhľade eviduje SEPS potenciálny projekt „Vedenie 2x400 kV Veľké Kapušany (SK) – oblasť Kisvárda (HU)“ (pre toto vedenie existuje na slovenskej strane územná rezerva). Je to projekt, ktorého realizácia je na strane SEPS podmienená prípadným definitívnym ukončením prevádzky vedenia V440 Veľké Kapušany – Mukačevo (UA). Taktiež je možné na prípadné posilnenie prenosového profilu SK – HU využiť druhý poťah vedenia V447 Rimavská Sobota (SK) – Sajóivánka (HU), čo by si na slovenskej aj na maďarskej strane vyžiadalo dodatočné investície. Ide však o možnosť, s ktorou sa pri plánovaní a výstavbe vedenia V447 uvažovalo.

### Cezhraničný profil Slovensko – Ukrajina

|  |
| --- |
|  |

SR je s Ukrajinou prepojená jednoduchým 400 kV vedením z ESt Veľké Kapušany (SK) do ESt Mukačevo (UA), s prevádzkou ktorého SEPS uvažuje do roku 2030 bez významných investičných zásahov. Je to kapacitne značne využité vedenie, ktorého význam sa znásobuje pri údržbových/poruchových stavoch na niektorom z jestvujúcich prepojení medzi Slovenskom a Maďarskom.

SEPS a NPC Ukrenergo aj naďalej uvažujú po roku 2030 s rekonštrukciou vedenia V440 vo forme výstavby nového jednoduchého 400 kV cezhraničného vedenia Mukachevo – Veľké Kapušany s maximálnou prúdovou zaťažiteľnosťou do 2 500 A, pričom vedenie bude na oboch stranách budované tak, aby ho v prípade potreby vyplývajúcej zo zvýšenia cezhraničných výmen elektriny, bolo možné prebudovať na dvojité vedenie. V priebehu roka 2023 by mala prebehnúť pracovná diskusia medzi zástupcami SEPS a Ukrenergo vo veci ďalšieho postupu v tomto investičnom zámere – či, v akej podobe a kedy bude obnova V440 realizovaná.

Projekt spomínanej rekonštrukcie tohto 400 kV cezhraničného prepojenia medzi stanicami Mukačevo (UA) – Veľké Kapušany (SK), je zaradený na európskom zozname Projektov vzájomného záujmu.

### Cezhraničný profil Slovensko – Rakúsko

Slovensko nemá s Rakúskom vybudované prepojenie na úrovni prenosovej sústavy. V roku 2022 prebehli na najvyššej úrovni oboch spoločností rokovania, z ktorých vzišla dohoda, že na technickej úrovni budú analyzované potenciálne prínosy prípadného vybudovania prepojenie prenosových sústav SR a Rakúska. Výsledky spoločných analýz sa očakávajú už v priebehu roka 2023.

### Cezhraničný profil Slovensko – Poľsko

Medzi SEPS a PSE (prevádzkovateľ PS v Poľsku) v minulosti prebiehala komunikácia o zámere vybudovať prepojenie ES SR a ES Poľska medzi ESt Varín (SK) a ESt Byczyna (PL). Tieto rokovania však v danom čase nepriniesli výsledok a uvedený investičný zámer v nasledujúcich rokoch nebol ani pre jednu zo spoločností prioritou.

## Medzinárodná spolupráca

### PCI projekty

SEPS spolupracuje na dvoch PCI smart projektoch. Ide o projekty ACON a Danube InGrid, ktoré sú zaradené na 5. zoznam PCI projektov. V decembri 2022 boli podané žiadosti o zaradenie projektov na 1. zoznam projektov spoločného záujmu, podľa revidovaného Nariadenia Európskeho parlamentu a Rady (EÚ) 2022/869 z 30. mája 2022 o usmerneniach pre transeurópsku energetickú infraštruktúru, ktorým sa menia nariadenia (ES) č. 715/2009, (EÚ) 2019/942 a (EÚ) 2019/943 a smernice 2009/73/ES a (EÚ) 2019/944 a ktorým sa zrušuje nariadenie (EÚ) č. 347/2013. SEPS je v prípade projektu ACON v pozícii podporovateľa projektu a v prípade projektu Danube InGrid je aj jeho realizátorom. Oba projekty sú implementované so spolufinancovaním v rámci programu Connecting Europe Facility, ktorý spravuje Európska výkonná agentúra pre klímu, infraštruktúru a životné prostredie (CINEA).

|  |
| --- |
|  |
| ***Obrázok č. 7.4.1\_1 Geografické znázornenie oblasti pre projekt ACON*** |

Projekt ACON (**A**gain **Co**nnected **N**etwork) je projekt v oblasti inteligentných sietí s cezhraničným dopadom na území SR a ČR. Jeho hlavným cieľom je modernizácia a výrazné zvýšenie efektívnosti distribučnej sústavy, ako i následná aplikácia pilotného projektu inteligentných sietí, čím sa prehĺbi spolupráca medzi SR a ČR na úrovni PRDS a PPS, čo má priniesť výhody pre oba štáty. Táto spolupráca je založená na existujúcom cezhraničnom prepojení na úrovni regionálnych distribučných sústav. Projektu bol v roku 2019 udelený grant na spolufinancovanie 50 % z hodnoty oprávnených nákladov projektu, čo predstavuje približne 91,2 mil. EUR. SEPS má v tomto projekte štatút podporovateľa bez priameho podielu na realizácii a financovaní.

|  |
| --- |
|  |
| ***Obrázok č. 7.4.2\_2***  ***Geografické znázornenie oblasti pre projekt Danube InGrid*** |

Účelom PCI projektu Danube InGrid je posilnenie interakcie a integrácie medzi slovenským a maďarským trhom s elektrinou. Projekt zavádza inteligentné technológie na internej úrovni prevádzkovateľov sústav a tiež na cezhraničnej úrovni pre rozvoj modernej energetickej infraštruktúry. Bude efektívne integrovať správanie sa a konanie všetkých účastníkov trhu pripojených do elektrizačnej sústavy, predovšetkým spotrebiteľov, prosumerov a výrobcov s cieľom integrácie veľkého množstva elektriny z obnoviteľných zdrojov a/alebo distribuovaných zdrojov energie. Projekt Danube InGrid predstavuje niekoľko oblastí nasadenia inteligentných prvkov, ktoré sú podstatné pre dosiahnutie konečných cieľov projektu. Ide o inteligentné prvky zamerané na bezpečnosť prevádzky, ich implementáciu v elektrických staniciach (senzory, IT zariadenia, aplikácie) modernizáciu siete z dôvodu integrácie OZE, e-mobilitu, inteligentné meranie, komunikačné zariadenia.

Pre lepšie rozlíšenie aktivít projektu sa projekt Danube InGrid delí z dôvodu teritoriálnej a časovej rozdielnosti na prvú a druhú vlnu. V súčasnosti prebieha realizácia prvej vlny projektu – Akcia č. 10.7 – 0008-SKHU-W-M-20 (ďalej len „Akcia“), na ktorý bol Európskou komisiou pridelený grant pre smart grid projekt z Nástroja na prepájanie Európy (CEF), vytvoreného na základe nariadenia Európskeho parlamentu a Rady (EÚ) č. 1316/2013 z 11. decembra 2013 o zriadení Nástroja na prepájanie Európy vo výške 102 miliónov EUR (podiel SEPS predstavuje približne 15,6%, teda zhruba 15,3 mil. EUR). Vo februári 2021 bola podpísaná grantová zmluva s CINEA (číslo zmluvy SEPS je 2020-0357-1205710). Realizátormi Akcie sú spoločnosti ZSD, Észak-dunántúli Áramhálózati Zrt. a SEPS, podporovateľom je MAVIR. SEPS v rámci prvej vlny projektu realizuje výstavbu novej ESt Vajnory s transformáciou 400/110 kV vrátane modernizácie a rozšírenia ESt Podunajské Biskupice a ESt Stupava, čo povedie k robustnejšej sústave v oblasti Bratislavy, s väčšou kapacitou, ktorá je nevyhnutná pre vyššiu integráciu obnoviteľných zdrojov energie (OZE) a na pokrývanie zvýšeného dopytu po elektrine v tejto oblasti Slovenska. Akcia je v súčasnosti v realizačnej fáze. V roku 2022 sa realizovala predovšetkým projekčná a inžinierska činnosť potrebná pre získanie stavebných povolení na rozšírenie elektrických staníc v Podunajských Biskupiciach a Stupave a výmenu transformátora T401 a doplnenie kompenzačných tlmiviek v elektrickej stanici v Stupave.

Druhá vlna PCI projektu Danube InGrid (Danube InGrid 2.0) sa týka aktivít vo východnej časti Slovenska a severovýchodnej časti Maďarska a jej predmetom je zavádzanie prvkov inteligentných sietí, súvisiace s návrhom inteligentných rozvodní, výmeny údajov, tok údajov a inteligentné meranie a zvládnutie interakcií medzi PPS a PDS pre bezpečnú a efektívnu prevádzku budúcich energetických systémov. Cieľom druhej vlny projektu Danube InGrid je zlepšiť cezhraničnú spoluprácu na úrovni PPS a PDS pri koordinácii riadenia elektrizačnej sústavy so zameraním na inteligentné zbery dát a ich výmenu s cieľom umožniť pripojenie väčšieho počtu výrobcov obnoviteľnej energie do elektrizačnej sústavy s dôrazom na zabezpečenie vysokej kVality a bezpečnosti dodávok pre odberateľov energií v regióne východného Slovenska, severovýchodného a stredného Maďarska. Realizátormi druhej vlny projektu sú spoločnosti VSD, SEPS, ELMŰ Hálózati Kft. a MVM ÉMÁSZ Áramhálózati Kft.

Hlavným cieľom projektu je vyvinúť inteligentnú elektrizačnú sústavu v regióne strednej a východnej Európy so zámerom integrácie väčšieho množstva OZE do distribučnej sústavy pri zachovaní vysokej kVality a bezpečnosti dodávky elektriny spotrebiteľom. Projekt vytvorí väčšiu kapacitu pre rozvoj a pripojenie distribuovanej výroby elektriny a vhodné podmienky pre prípadné pripojenie nových užívateľov distribučnej sústavy v regióne. Projekt podporí pripájanie viacerých nových výrobcov elektriny z obnoviteľných zdrojov, zlepší kValitu a bezpečnosť dodávky elektrickej energie, rozšíri možnosť pripojenia do sústavy pre všetkých užívateľov a zredukuje negatívne dopady na životné prostredie.

### Desaťročný plán rozvoja ENTSO-E (TYNDP)

Výbor pre rozvoj sústavy (System Development Committee) v rámci ENTSO-E každé dva roky vypracováva desaťročný plán rozvoja sústavy, ktorý popisuje a kVantifikuje hlavné potreby rozvoja prenosových sústav v Európe v stredno a dlhodobých časových horizontoch a obsahuje výsledky hodnotenia projektov Pan-Európskeho významu multi-kriteriálnou cost-benefit analýzou (CBA). TYNDP 2022 bol zverejnený na verejnú konzultáciu v júli 2022, ukončená bola v septembri 2022. Koncom roka 2022 bol balík TYNDP 2022 zaslaný na ACER na vyjadrenie. Jeho publikovanie sa očakáva v 1Q/2023. Medzi investičné projekty TYNDP 2022 s pan-európskym významom bol zahrnutý aj projekt č. 330 „Štvrté 400 kV cezhraničné prepojenie SK a CZ[[10]](#footnote-11)“, ktorého spolurealizátorom je SEPS[[11]](#footnote-12).


V rámci spracovania TYNDP 2022 bolo v júli 2022 publikovaných na verejnú konzultáciu šesť Regionálnych investičných plánov (RgIP)[[12]](#footnote-13), ktoré popisujú a analyzujú zmeny v elektrizačných sústavách dotknutých regiónov v rozvojových horizontoch v porovnaní so súčasnosťou. Následne sú identifikované úzke miesta a kVantifikujú sa potreby dodatočných potenciálnych investičných opatrení na ich odstránenie tak, aby bola zaistená bezpečnosť prevádzky prepojených sústav. Projekty Pan-Európskeho významu (hlavne cezhraničné vedenia) sú ďalej v procese TYNDP hodnotené multi-kriteriálnou CBA analýzou. Projekty v jednotlivých RgIP, identifikované ako projekty regionálneho a národného významu (vnútroštátne projekty), zohrávajú – rovnako, ako projekty Pan-Európskeho významu – veľmi dôležitú úlohu pri plánovaní rozvoja infraštruktúry PS v danom regióne, s cieľom zaistiť bezpečnú prevádzku prepojených PS s tým rozdielom, že nie sú hodnotené v procese TYNDP multi-kriteriálnou CBA analýzou.

V RgIP CCE 2022 má SEPS zahrnuté investičné projekty, týkajúce sa:

* súboru stavieb Senica,
* súboru stavieb Bystričany,
* výstavby vedenia 2x400 kV Križovany – Horná Ždaňa (so zaslučkovaním jedného poťahu do novej R400 kV Bystričany),
* novej ESt Ladce s transformáciou 400/110 kV,
* zaslučkovaním vedenia V492 do ESt Levice a
* výmenou transformátora T401 v ESt Varín.

## Investičný plán SEPS

SEPS plánuje prostredníctvom investičných projektov, uvedených v tomto desaťročnom investičnom pláne, preinvestovať v rokoch 2024 až 2033 sumu približne 671,1 mil. EUR, čo predstavuje ročnú priemernú investičnú náročnosť vo výške cca 67,1 mil. EUR na zabezpečenie nevyhnutného zvyšovania existujúcich kapacít a nevyhnutnej modernizácie hlavných častí prenosovej sústavy. Rozloženie investícií SEPS v desaťročnom investičnom pláne do jednotlivých kategórií je znázornené v nasledujúcom grafe.



Konkrétne investičné projekty na obdobie rokov 2023 až 2033 sú zdokumentované v nasledujúcej tabuľke. Začiatok a koniec investičného projektu predstavuje predpokladaný začiatok a koniec čerpania investičných nákladov, nie začiatok a koniec ich realizácie.








|  |  |
| --- | --- |
| Investície: | |
|  | investície, ktoré sa budú musieť realizovať v nasledujúcich troch rokoch |
|  |  |
|  | investície, o ktorých prevádzkovateľ prenosovej sústavy už rozhodol |
|  |  |
|  | ostatné investície do modernizácie prenosovej sústavy |

**Poznámky:**

1. Uvedené investičné náklady sú stanovené kvalifikovaným odhadom pracovníkov SEPS pri uvažovaní cenovej úrovne v čase zaradenia investícií do investičného plánu, bez uvažovania vplyvu inflácie a prípadnej zmeny technického riešenia v čase realizácie investícií. Pri ďalšom spracovaní DPRPS budú investičné náklady aktualizované.
2. Zoznam investícií do prenosovej sústavy na roky 2023 až 2033 nezohľadňuje všetky investičné potreby SEPS v najbližšom desaťročnom horizonte, ale iba tie investičné projekty, ktoré súvisia so zabezpečením nevyhnutného zvyšovania existujúcich kapacít a nevyhnutnú modernizáciu hlavných častí prenosovej sústavy.

Výška plánovaných investícií, určených na úhradu investičných nákladov PPS z príjmov preťaženia v rokoch 2023 až 2028, je zdokumentovaná v nasledujúcom obrázku. Rozsah investičných projektov, ktoré je možné financovať z príjmov preťaženia, je schvaľovaný úradom na základe metodiky spracovanej európskymi PPS v zmysle článku 19(4) Nariadenia (EU) 2019/943 a schválenej rozhodnutím ACER č. 38/2020 (ďalej len „Metodika CI“).



Z obrázku vyplýva vývoj príjmov z preťaženia určených na investície SEPS (pričom sa predpokladá použitie príjmov z preťaženia na zníženie taríf až do roku 2028), stav Fondu z príjmov z preťaženia a čerpanie PPS na úradom schválené investície v rokoch 2022 až 2028.

V rokoch 2023 až 2028 sa predpokladá, že investície schválené úradom na hradenie z príjmov z preťaženia môžu byť z dôvodu predpokladaného nedostatku príjmov z preťaženia hradené z vlastných zdrojov PPS až do výšky cca 83,0 %.

# Zoznam literatúry

[1] Integrovaný národný energetický a klimatický plán na roky 2021 až 2030

[2] Aktualizácia prognózy spotreby elektriny v SR do roku 2040 po jednotlivých rokoch s výhľadom do roku 2050, štúdia EGÚ Brno, a.s., r. 2022

[3] ENTSO-E Summer Outlook Report 2022 and Winter Review 2021/22 zverejnený na webovom sídle ENTSO-E

# Zoznam skratiek

|  |  |
| --- | --- |
| **aFRR** | Automated Frequency Restoration Reserve |
| **ACON** | Again Connected Network |
| **ASZD** | Automatizovaný systém zberu dát |
| **AT** | Rakúsko |
| **bl.** | Blok |
| **CCE** | Continental Central East |
| **CEF** | Connecting Europe Facility |
| **CZ** | Česká republika |
| **DE** | Nemecko |
| **DPRPS** | Desaťročný plán rozvoja prenosovej sústavy |
| **EBGL** | Electricity Balancing Guideline; Nariadenie Komisie (EÚ) 2017/2195 z 23. novembra 2017, ktorým sa stanovuje usmernenie o zabezpečovaní rovnováhy v elektrizačnej sústave |
| **EBO** | Elektráreň Jaslovské Bohunice |
| **EENS** | Energy of Electricity Not Served (objem nedodanej elektriny/energie) |
| **EK** | Európska Komisia |
| **EMO** | Atómové elektrárne Mochovce |
| **ENO** | Elektráreň Nováky |
| **ENTSO-E** | European Network of Transmission System Operators for Eletricity |
| **ES** | Elektrizačná sústava |
| **ESt** | Elektrická stanica |
| **EÚ** | Európska únia |
| **EVO** | Elektráreň Vojany |
| **FCR** | Frequency Containment Reserve |
| **FVE** | Fotovoltická elektráreň |
| **GW** | Gigawatt |
| **GWh** | Gigawatthodiny |
| **HDP** | Hrubý domáci produkt |
| **HU** | Maďarsko |
| **ICT** | Informačno komunikačné technológie |
| **CINEA** | European Climate, Infrastructure and Environment Executive Agency (Európska výkonná agentúra pre klímu, infraštruktúru a životné prostredie) |
| **INECP** | Integrovaný národný energetický a klimatický plán |
| **IPR** | Investičný projekt |
| **IT** | Informačné technológie |
| **JE** | Jadrová elektráreň |
| **KP** | Kapacita pripojenia |
| **kV** | Kilovolt |
| **KZL** | Kombinované zemné lano |
| **LER** | zariadenie s obmedzenou zásobou elektrickej energie |
| **LOLE** | Loss of Load Expectation (očakávaná nedodávka elektriny v hodinách) |
| **MARI** | Manually Activated Reserves Initiative |
| **MAVIR** | Prevádzkovateľ prenosovej sústavy v Maďarsku |
| **MF SR** | Ministerstvo financií Slovenskej republiky |
| **mFRR** | Manual Frequency Restoration Reserve |
| **MH SR** | Ministerstvo hospodárstva Slovenskej republiky |
| **MP** | Miesto pripojenia |
| **MVA** | Megavoltampér |
| **MVAr** | Megavoltampér reaktančný |
| **MW** | Megawatt |
| **MWh** | Megawatthodiny |
| **NTC** | Net Transfer Capacity |
| **OFZ** | OFZ, a. s. |
| **OZE** | Obnoviteľné zdroje energie |
| **PICASSO** | The Platform for the International Coordination of Automated Frequency Restoration and Stable System Operation |
| **PCI** | Projekt spoločného záujmu |
| **PRDS** | Prevádzkovateľ regionálnej distribučnej sústavy |
| **PL** | Poľsko, Poľská republika |
| **PPC** | Paroplynový cyklus |
| **PpS** | Podporné služby |
| **PPS** | Prevádzkovateľ prenosovej sústavy |
| **PRV** | Primárna regulácia výkonu |
| **PS** | Prenosová sústava |
| **PVE** | Prečerpávacia vodná elektráreň |
| **1Q, 2Q, 3Q, 4Q** | Prvý, druhý, tretí, štvrtý kvartál |
| **R** | Rozvodňa |
| **RDS** | Regionálna distribučná sústava |
| **RgIP** | Regionálny investičný plán |
| **RIS** | Riadiaci a informačný systém |
| **RO** | Rumunsko |
| **SEPS** | Slovenská elektrizačná prenosová sústava, akciová spoločnosť |
| **SK, SR** | Slovensko, Slovenská republika |
| **Slovalco** | Slovalco, a.s. |
| **SRV** | Sekundárna regulácia výkonu |
| **SSD** | Stredoslovenská Distribučná, a. s. |
| **T** | Transformátor |
| **TP** | Technické podmienky prístupu a pripojenia a pravidlá prevádzkovania prenosovej sústavy |
| **TR** | Transformovňa |
| **TRV** | Terciárna regulácia výkonu |
| **TWh** | Terrawatthodiny |
| **TYNDP** | Ten Year Network Development Plan |
| **UA** | Ukrajina |
| **UO** | Uzlová oblasť |
| **ÚRSO** | Úrad pre reguláciu sieťových odvetví |
| **V** | Vedenie |
| **VdVK** | Viacdenné výberové konanie |
| **VE** | Vodná elektráreň |
| **VO** | Veľkoodberateľ |
| **VSD** | Východoslovenská distribučná, akciová spoločnosť |
| **VTE** | Veterná elektráreň |
| **ZSD** | Západoslovenská distribučná, akciová spoločnosť |

1. Stav ku dňu 31.12.2021. [↑](#footnote-ref-2)
2. [TYNDP 2022 Scenario Report](https://2022.entsos-tyndp-scenarios.eu/) [↑](#footnote-ref-3)
3. <https://eur-lex.europa.eu/legal-content/SK/TXT/?uri=CELEX:32019R0943> [↑](#footnote-ref-4)
4. [Needs Platform (entsoe.eu)](https://needs.entsoe.eu/) [↑](#footnote-ref-5)
5. [Projekt Piaf](https://www.sepsas.sk/tlacove-spravy/seps-projekt-piaf-ukaze-ako-mozu-aj-slovenski-spotrebitelia-pomahat-vyrovnavat-elektrizacnu-sustavu/) [↑](#footnote-ref-6)
6. [strategia-pps-2023 (sepsas.sk)](https://www.sepsas.sk/media/5537/strategia-pps-2023.pdf) [↑](#footnote-ref-7)
7. Pozri aj kapitolu 7.2.1 [↑](#footnote-ref-8)
8. Viac informácií v kapitole 6.4.1 [↑](#footnote-ref-9)
9. V decembri 2022 bol projekt zaradený na zoznam kandidátskych projektov na zaradenia na šiesty PCI zoznam. [↑](#footnote-ref-10)
10. Ide o projekt výstavby vedenia 1x400 kV z novej ESt Ladce do ESt Otrokovice v ČR) [↑](#footnote-ref-11)
11. Súčasťou TYNDP 2022 je aj projekt č. 1050 „Integrátor SE“, ktorý spočíva v modernizácii PVE Čierny Váh a hybridizácii tejto PVE pomocou batériového úložiska. Realizátorom toho projektu sú Slovenské elektrárne, a. s. [↑](#footnote-ref-12)
12. Ostatný RgIP regiónu Continental Central East (CCE), v ktorom v rámci SDC spoločnosť SEPS pôsobí, je dostupný na odkaze [Planning the future grid - TYNDP (entsoe.eu)](https://tyndp.entsoe.eu/#news_events) alebo na odkaze <https://eepublicdownloads.blob.core.windows.net/public-cdn-container/tyndp-documents/TYNDP2022/public/RegIPs.zip> [↑](#footnote-ref-13)